
BENDRO POBŪDŽIO INFORMACIJA

	1. Teisinė informacija:

	


	Valstybės užsakymas vykdomas vadovaujantis Lietuvos Respublikos gynybos ir saugumo pramonės įstatymo 13 straipsnio 2 dalimi, Lietuvos Respublikos krašto apsaugos ministro 2024 m. liepos 4 d. įsakymu Nr. V-595 patvirtintu Dėl Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašu (toliau – Aprašas) ir šiomis valstybės užsakymo sąlygomis (toliau – Sąlygos). 

	

	2. Pagrindinės sąvokos:

	

	Dalyvis – gynybos ir saugumo pramonės srityje veikiantis subjektas, pateikęs pasiūlymą dalyvauti valstybės užsakymo konkurse ir dalyvaujantis valstybės užsakyme vystydamas gynybos ir saugumo technologiją. 
Inovatyvusis produktas – išvystyta mažosios oro gynybos sistema (MOGS).
Kandidatas – gynybos ir saugumo pramonės srityje veikiantis subjektas, raštu išreiškęs siekį būti pakviestas arba jau pakviestas dalyvauti valstybės užsakymo konkurse.
Paraiška – kandidato išreikštas siekis būti pakviestam dalyvauti valstybės užsakymo konkurse.
Pasiūlymas – dalyvio pateiktas pasiūlymas dėl valstybės užsakymo įgyvendinimo.
Užsakovas – Krašto apsaugos ministerija.
Valstybės užsakymas – šis Užsakovo organizuojamas valstybės užsakymas „Mažosios oro gynybos sistemos (MOGS) išvystymas“.
Vadovaujantis ūkio subjektų grupės narys – ūkio subjektas, atliekantis pagrindinį vaidmenį vykdant valstybės užsakymo sutartį, valstybės užsakyme atstovaujantis ūkio subjektų grupei bei koordinuojantis ir vykdantis bent dalį inovatyvaus produkto vystymo veiklų.

VALSTYBĖS UŽSAKYMO OBJEKTAS

	3. Reikalavimai valstybės užsakymo objektui
	
	Valstybės užsakymu siekiama įsigyti „Mažosios oro gynybos sistemos (MOGS) išvystymo“ paslaugas. 
Reikalavimai valstybės užsakymo objektui nustatyti Sąlygų 1 priede „Techninė užduotis“ (toliau – Techninė užduotis).

VALSTYBĖS UŽSAKYMO ETAPAI, TRUKMĖ IR BIUDŽETAS

	4. Valstybės užsakymo etapai, planuojama jų trukmė ir maksimalus finansuojamų 
dalyvių skaičius:
	


	Valstybės užsakymą sudaro 3 etapai. 

Visų valstybės užsakymo etapų bendra trukmė – 20 mėn.:
	Etapas
	Trukmė
	Maksimalus finansuojamų dalyvių skaičius

	I etapas (veikiantis prototipas, apimantis duomenų perdavimo bei duomenų apdorojimo platformų sukūrimą ir jų integravimą su duomenų atvaizdavimo platforma (su nemažiau kaip 5 integruotais skirtingų tipų sensoriais))
	2 mėn.
	Iki 3

	II etapas (valdomi sensoriai integruoti į sistemą (nacionalinis lygmuo))
	6 mėn.
	1

	III etapas (MOGS integravimas su OESKS* bei su Sąjungininkų duomenų perdavimo platformomis)
	12 mėn.
	1




	*OESKS – Lietuvos kariuomenės oro erdvės stebėjimo ir kontrolės sistema


	5. Valstybės užsakymo kaina

	

	Dalyvis, teikdamas pasiūlymą, pasiūlo savo kainą kiekvienam etapui. Valstybės užsakymo sutarties pasirašymo metu fiksuojama kiekvieno etapo kaina. 

Jeigu Užsakovas nustato, kad sukurtas inovatyvusis produktas ar jo techniniai, funkciniai, kiekybės ir kokybės kriterijai neatitinka Techninėje užduotyje nustatytų reikalavimų, dalyviui mokėtina fiksuota kaina mažinama Valstybės užsakymo sutartyje nustatyta tvarka proporcingai pasiektiems rezultatams. Jeigu inovatyvusis produktas ar jo techniniai, funkciniai, kiekybės ir kokybės kriterijai neatitinka Valstybės užsakymo sutartyje ir Sąlygose nustatytų reikalavimų dėl dalyvio kaltės, fiksuota kaina dalyviui nemokama.

VALSTYBĖS UŽSAKYMO PROCEDŪROS IR TERMINAI

	6. Valstybės užsakymo informacijos teikimo tvarka:
	
	Informacija apie Valstybės užsakymą (Sąlygos, paraiškų / pasiūlymų pateikimo terminas, atsakymai į paklausimus ir kt.), išskyrus informaciją, kuri yra pripažinta konfidencialia, viešai skelbiama Krašto apsaugos ministerijos interneto svetainėse (www.kam.lt).

	
	
	

	7. Sąlygų patikslinimai (paaiškinimai):
	

	Užsakovas ne vėliau kaip likus 3 darbo dienoms iki nustatyto paraiškų / pasiūlymų pateikimo termino pabaigos turi teisę patikslinti (paaiškinti) Sąlygas. Jeigu Sąlygų patikslinimas gali įtakoti paraiškų / pasiūlymų pateikimo turinį, Užsakovas turi teisę pratęsti paraiškų / pasiūlymų terminus.

Sąlygų patikslinimai (paaiškinimai) skelbiami Užsakovo interneto svetainėje (www.kam.lt), papildomai gali būti informuojama kitomis informacinėmis priemonėmis.

Jeigu yra tikslinami (paaiškinami) Sąlygų dokumentai, kuriuose esanti informacija yra pripažinta konfidencialia, tokie Užsakovo patikslinimai (paaiškinami) yra išsiunčiami tiesiogiai tik tiems dalyviams, kurie yra pasirašę konfidencialumo įsipareigojimus.

	

	8. Sąlygų patikslinimas kandidatų / dalyvių iniciatyva:
	
	Kandidatai / dalyviai ne vėliau kaip likus 3 darbo dienoms iki paraiškų / pasiūlymų pateikimo termino pabaigos turi teisę prašyti Užsakovo paaiškinti (patikslinti) Sąlygas el. paštu adresu pramone@kam.lt, taip pat papildomos su Valstybės užsakymu susijusios informacijos. Užsakovas privalo ne vėliau kaip per 2 darbo dienas nuo rašytinių prašymų gavimo pateikti kandidatams / dalyviams atsakymus į prašymus. 

Užsakovo atsakymus į kandidatų / dalyvių paklausimus, išskyrus atsakymus į kandidatų / dalyvių prašymus, kurie yra susiję su konfidencialia informacija, skelbia viešai, bet nenurodo, iš ko gavo prašymą teikti paaiškinimą. Atsakymai dėl Sąlygų nuostatų ir (ar) papildoma informacija skelbiami Užsakovo interneto svetainėje (www.kam.lt). 

Jeigu Užsakovo atsakymai į kandidatų / dalyvių prašymus yra susiję su konfidencialia informacija, tokie atsakymai, nenurodant, iš ko buvo gautas prašymas pateikti paaiškinimą (patikslinimą), yra išsiunčiami tiesiogiai tik kandidatams / dalyviams. 

Dalyvių prašymai paaiškinti (patikslinti) Sąlygas Užsakovui turi būti pateikti el. paštu adresu pramone@kam.lt. Kandidatai / dalyviai turi būti aktyvūs ir pateikti klausimus ar prašyti Sąlygų paaiškinimų (patikslinimų) iškart po susipažinimo su Sąlygų nuostatomis. 

	

	9. Sąlygų viešas aptarimas:
	


	Užsakovas savo iniciatyva ne vėliau kaip likus 5 darbo dienoms iki paraiškų / pasiūlymų pateikimo termino pabaigos gali rengti nekonfidencialių Valstybės užsakymo dokumentų (Sąlygų) viešą aptarimą, apie tai paskelbdamas Užsakovo interneto svetainėje (www.kam.lt). 

Jeigu Užsakovas rengia viešą aptarimą, jis surašo šio aptarimo protokolą. Protokole fiksuojami visi aptarimo metu pateikti klausimai dėl nekonfidencialių Valstybės užsakymo dokumentų ir atsakymai į juos. Protokolas skelbiamas viešai Užsakovo interneto svetainėje (www.kam.lt).

	

	10. Dokumentų pateikimo etapai
	
	1. Paraiška dėl kandidatų atrankos (atitikties kvalifikaciniams reikalavimams pagrindimas)

2. Kandidatai, atitinkantys kvalifikacinius reikalavimus, teikia pirminius pasiūlymus. Gavus šiuos pasiūlymus, vykdomos derybos.

3. Po derybų teikiamas galutinis pasiūlymas.

KANDIDATŲ KVALIFIKACINIAI REIKALAVIMAI IR ATRANKA

11. Kandidatai, norintys dalyvauti valstybės užsakyme, pateikia paraiškas (2 ir 3 priedai) pagal Sąlygų VI skyriaus reikalavimus, kuriose pagrindžia atitiktį šiems kvalifikacinius reikalavimus:

	Kandidatų kvalifikaciniai reikalavimai:
	


		Kvalifikacinis reikalavimas
	Atitiktį reikalavimui pagrindžiantys dokumentai

	1. Kandidatas yra įsteigtas ir registruotas Lietuvos Respublikoje. Jei dalyvauja ūkio subjektų grupė – vadovaujantis ūkio subjektų grupės narys yra įsteigtas ir registruotas Lietuvos Respublikoje, kiti ūkio subjektų nariai yra įsteigti ir registruoti Europos Sąjungos arba NATO valstybėse.
	Komisija nereikalauja papildomų dokumentų dėl atitikties šiam reikalavimui įrodymo dėl registracijos Lietuvoje.

Jeigu ūkio subjektas registruotas ne Lietuvos Respublikoje, pateikiami registraciją atitinkamoje valstybės pagrindžiantys dokumentai arba Kandidato deklaracija (3 priedas).
Dokumentai, parengti ne lietuvių kalba, turi būti pateikiami kartu su Kandidato patvirtintu vertimu į lietuvių kalbą.

	2. Kandidatas (jei dalyvauja ūkio subjektų grupė – visi ūkio subjektų grupės nariai) nėra įgijęs bankrutuojančios, bankrutavusios, restruktūrizuojamos, likviduojamos įmonės statuso.
	Komisija nereikalauja papildomų dokumentų dėl atitikties šiam reikalavimui įrodymo, jeigu ūkio subjektas registruotas Lietuvos Respublikoje.

Jeigu ūkio subjektas registruotas ne Lietuvos Respublikoje, pateikiami atitinkamos valstybės išduoti kvalifikacijos atitikimą pagrindžiantys dokumentai arba Kandidato deklaracija (3 priedas).
Pateikiamas dokumentas turi būti išduotas ne anksčiau kaip 120 dienų iki paraiškų priėmimo termino pabaigos.
Dokumentai, parengti ne lietuvių kalba, turi būti pateikiami kartu su Kandidato patvirtintu vertimu į lietuvių kalbą.

	3. Dėl Kandidato (jei dalyvauja ūkio subjektų grupė – visi ūkio subjektų grupės nariai) vadovo, kito valdymo ar priežiūros organo nario ar kito asmens (asmenų), turinčio (turinčių) teisę atstovauti kandidatui ar jį kontroliuoti, jo vardu priimti sprendimą, sudaryti sandorį, asmens (asmenų), turinčio (turinčių) teisę surašyti ir pasirašyti kandidato finansinės apskaitos dokumentus, per pastaruosius 5 metus nėra įsiteisėjęs apkaltinamasis teismo nuosprendis ir šis asmuo neturi neišnykusio ar nepanaikinto teistumo už:
a) dalyvavimą nusikalstamame susivienijime, jo organizavimą ar vadovavimą jam;
b) teroristinį ar su teroristine veikla susijusį nusikaltimą, valstybės paslapties atskleidimą ar praradimą;
c) kyšininkavimą, prekybą poveikiu, papirkimą;
d) sukčiavimą, turto pasisavinimą, turto iššvaistymą, apgaulingą pareiškimą apie juridinio asmens veiklą, kredito, paskolos,  tikslinės paramos, subsidijos ar dotacijos panaudojimą ne pagal paskirtį ar nustatytą tvarką, kreditinį sukčiavimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą finansinės apskaitos tvarkymą ir (arba) organizavimą ar piktnaudžiavimą, kai šiomis nusikalstamomis veikomis kėsinamasi į Europos Sąjungos finansinius interesus, kaip apibrėžta Konvencijos dėl Europos Bendrijų finansinių interesų apsaugos, parengtos vadovaujantis Europos Sąjungos sutarties K.3 straipsniu, 1 straipsnyje;
e) nusikalstamu būdu gauto turto legalizavimą;
f) kitose valstybėse padarytą nusikaltimą, apibrėžtą kitų valstybių baudžiamuosiuose įstatymuose, įgyvendinančiuose Direktyvos 2009/81/EB 39 straipsnio 1 dalyje išvardytus Europos Sąjungos teisės aktus.
	1. Išrašas iš teismo sprendimo arba Informatikos ir ryšių departamento prie Vidaus reikalų ministerijos pažyma.

Pateikiamas dokumentas turi būti išduotas ne anksčiau kaip 120 dienų iki paraiškų priėmimo termino pabaigos. Jei dokumentas išduotas anksčiau, tačiau jo galiojimo terminas ilgesnis nei paraiškų priėmimo terminas, toks dokumentas jo galiojimo laikotarpiu yra priimtinas.

Jeigu ūkio subjektas registruotas ne Lietuvos Respublikoje, pateikiami atitinkamos valstybės išduoti kvalifikacijos atitikimą pagrindžiantys dokumentai arba Kandidato deklaracija (3 priedas).
Dokumentai, parengti ne lietuvių kalba, turi būti pateikiami kartu su Kandidato patvirtintu vertimu į lietuvių kalbą.


	4. Kandidatas (jei dalyvauja ūkio subjektų grupė – bent vienas ūkio subjektų grupės narys) turi būti kontroliuojamas Lietuvos Respublikoje registruotų juridinių asmenų ir / arba Lietuvos Respublikos piliečių / nuolatinių Lietuvos Respublikos gyventojų.
	Kandidatas privalo pateikti informaciją apie savo akcininkus, dalyvius, tikruosius naudos gavėjus ir kitus asmenis, tiesiogiai ar netiesiogiai turinčius lemiamą įtaką tiekėjui, įskaitant asmenis, tiesiogiai ar netiesiogiai valdančius daugiau kaip 50 procentų ūkio subjekto akcijų, balsavimo teisių ar kitaip kontroliuojančius tiekėjo sprendimus.

Pateikiama Registrų centro pažyma, išduota ne anksčiau kaip 120 dienų iki paraiškų priėmimo termino pabaigos. Jei pažyma išduota anksčiau, tuomet papildomai turi būti pateikiama Kandidato pasirašytas patvirtinimas, kad informacija apie akcininkus nepasikeitė.


	5. Kandidatas (jei dalyvauja ūkio subjektų grupė – bent vienas ūkio subjektų grupės narys) turi būti sukūręs ar išvystęs bent vieną veikiantį programinės įrangos, IS ar kitą technologiškai panašų sprendimą / prototipą. 
	Kandidatas privalo pateikti užsakovo pažymą, priėmimo dokumentą, demonstracijos / testavimo dokumentus, techninę dokumentaciją, viešai prieinamą informaciją ar kitus lygiaverčius įrodymus.





	Užsakovas patikrina, ar paraišką pateikęs kandidatas atitinka nustatytus kvalifikacijos reikalavimus. Jei Užsakovas mano, kad kandidatas pateikė netikslius ar neišsamius duomenis apie savo kvalifikaciją, jis prašo kandidato per protingą terminą šiuos duomenis papildyti arba paaiškinti.

Visi kandidatai, kurie atitiks kvalifikacinius reikalavimus ir Sąlygų VI skyriaus reikalavimus, bus kviečiami pateikti pirminius pasiūlymus.

KANDIDATŲ PARAIŠKŲ PATEIKIMO REIKALAVIMAI

	12. Kandidato paraišką sudaro:
	


	1) užpildyta paraiškos forma (Sąlygų 2 priedas);
2) kandidato kvalifikaciją (šiose Sąlygose nustatytus kvalifikacinius reikalavimus) pagrindžiantys dokumentai;
3) įgaliojimo ar kito dokumento (pvz., pareigybės aprašymo), suteikiančio teisę pasirašyti paraišką, skaitmeninė kopija (taikoma, kai pasiūlymą elektroniniu parašu patvirtina ne įmonės vadovas, o įgaliotas asmuo);
4) jungtinės veiklos sutartis, jei pasiūlymą teikia ūkio subjektų grupė.

	

	13. Paraiškos pateikimo būdas:
	
	Kandidatai savo paraiškas (su priedais), pasirašytas elektroniniu parašu, gali pateikti tik el. paštu, adresu pramone@kam.lt.  

Paraiškos, pateiktos popierine forma arba ne Sąlygose nurodytomis el. priemonėmis, bus atmestos kaip neatitinkančios šių Sąlygų reikalavimų.

Jei paraišką ir (ar) kitus kartu su paraišką teikiamus dokumentus pasirašo įgaliotas asmuo, kandidatas privalo pateikti įgaliojimo ar kito dokumento, kuriuo paraišką ir (ar) kitus dokumentus pasirašyti asmuo buvo įgaliotas, skaitmeninę kopiją. Valstybės užsakymą vykdanti institucija pasilieka sau teisę prašyti dokumentų originalų.



	14. Paraiškų pateikimo terminas:
	
	Kandidatai, siekiantys būti pakviesti dalyvauti valstybės užsakymo konkurse, paraiškas pateikia iki 2026 m. spalio 1 d. 15 val. 00 min. 
[bookmark: _GoBack]
Valstybės užsakymą vykdanti institucija turi teisę pratęsti paraiškų pateikimo terminą bet kuriuo metu iki nustatyto termino pabaigos. 

Kandidatai apie paraiškų pateikimo termino nukėlimą informuojami el. priemonėmis (el. paštu). Informacija papildomai skelbiama Užsakovo interneto svetainėje (www.kam.lt). 

Užsakovas neatsako už nenumatytus atvejus, dėl kurių paraiška nebuvo gauta ar gauta pavėluotai. Pavėluotai gauta paraiška nevertinama.

	

	15. Kiti reikalavimai:
	
	Kandidatas gali pateikti tik vieną paraišką individualiai arba kaip ūkio subjektų grupės narys. Jei kandidatas pateikia daugiau kaip vieną paraišką arba ūkio subjektų grupės narys dalyvauja teikiant kelias paraiškas, visos tokios paraiškos bus atmestos.

Kandidatas, kuris paraišką pateikė asmeniškai, negali dalyvauti ūkio subjektų grupėje, teikiančioje kitą paraišką tame pačiame Valstybės užsakyme.

	

	16. Paraiškos galiojimo terminas:
	
	Paraiška galioja ne trumpiau kaip 60 kalendorinių dienų nuo paraiškos pateikimo. 

	

	17. Paraiškos atšaukimas:
	
	Kandidatas iki galutinio paraiškos pateikimo termino turi teisę pakeisti arba atšaukti savo paraišką. Norėdamas atšaukti ar pakeisti paraišką, kandidatas atsiunčia el. paštu raštą (pasirašytą įgalioto asmens), kuriuo informuoja apie atšaukiamą paraišką. Norėdamas vėl pateikti atšauktą ir pakeistą paraišką, kandidatas turi ją pateikti iš naujo.

	

	18. Ūkio subjektų dalyvavimas Valstybės užsakyme:
	
	Jei Valstybės užsakymo procedūrose dalyvauja ūkio subjektų grupė, ji pateikia jungtinės veiklos sutarties skaitmeninę kopiją. Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant numatomą su Užsakovu sudaryti Valstybės užsakymo sutartį, šių įsipareigojimų vertės dalis, išreikšta procentiniu dydžiu, įeinanti į bendrą Valstybės užsakymo sutarties vertę. 

Jungtinės veiklos sutartis turi numatyti solidarią visų šios sutarties šalių atsakomybę už prievolių Užsakovui nevykdymą. Taip pat jungtinės veiklos sutartyje turi būti numatyta, kuris asmuo atstovauja ūkio subjektų grupei (su kuo Valstybės užsakymą vykdanti institucija turėtų bendrauti pasiūlymų vertinimo metu kylančiais klausimais ir teikti su pasiūlymo įvertinimu susijusią informaciją).

Valstybės užsakymą vykdanti institucija nereikalauja, kad ūkio subjektų grupės pateiktą pasiūlymą pripažinus geriausiu ir Valstybės užsakymą vykdančiai institucijai pasiūlius sudaryti sutartį, ši ūkio subjektų grupė įgautų tam tikrą teisinę formą.

	
	
	

	19. Subtiekėjų dalyvavimas Valstybės užsakyme:
	
	Dalyvis gali pasitelkti subtiekėjus kiekviename etape, tačiau jų teikiamų paslaugų dalis negali viršyti 30 proc. dalyvio teikiamų paslaugų atitinkamame Valstybės užsakymo etape.

	20. Kandidatų paraiškų vertinimas
	
	Užsakovas per 10 darbo dienų nuo kandidatų paraiškų pateikimo termino dienos įvertina kandidatų atitiktį kvalifikaciniams reikalavimams ir Sąlygų VI skyriuje nustatytiems reikalavimams.

Kandidatų paraiškos atmetamos, jeigu:
1) neatitinka Sąlygose nustatytų reikalavimų (paraiška nepasirašyta Sąlygose nurodytu būdu, kandidatas neatitinka kvalifikacinių reikalavimų, planuojamų pasitelkti subtiekėjų teikiamų paslaugų dalis viršija 30 proc. ir pan.);
2) kandidatas Valstybės užsakymo komisijos prašymu per nurodytą terminą nepatikslina arba nepapildo pateiktų netikslių ar neišsamių duomenų apie savo kvalifikaciją;
3) kandidatas apie nustatytų reikalavimų atitiktį yra pateikęs melagingą informaciją, kurią Valstybės užsakymo komisija įrodo bet kuriomis teisėtomis priemonėmis;
4) kandidatas pateikia daugiau kaip vieną paraišką arba ūkio subjektų grupės narys dalyvauja teikiant kelias paraiškas;
5) paraiška pateikta pasibaigus paraiškų pateikimo terminui;
6) Valstybės užsakymo komisija turi informacijos, kad kandidatas kituose krašto apsaugos sistemos vykdomuose viešuosiuose pirkimuose buvo tikrintas dėl atitikties nacionaliniam saugumui ir buvo priimtas sprendimas, kad jis neatitinka nacionalinio saugumo interesų.

	

	21. Pirminio pasiūlymo pateikimo būdas:
	
	Kandidatus, kurių paraiškos nėra atmestos ir kurie atitinka kvalifikacinius reikalavimus, Užsakovas vienu metu raštu (el. priemonėmis) kviečia pateikti pirminius pasiūlymus dėl Valstybės užsakymo įgyvendinimo, nustatydamas ne mažesnį kaip 10 darbo dienų terminą.

Kandidatai savo pasiūlymus, pasirašytus elektroniniu parašu, gali pateikti tik el. paštu, adresu pramone@kam.lt.  

Pasiūlymai, pateikti popierine forma arba ne Sąlygose nurodytomis el. priemonėmis, bus atmesti kaip neatitinkantys šių Sąlygų reikalavimų.

	

	22. Pirminį pasiūlymą sudaro:
	
	Užpildyta pasiūlymo forma (Sąlygų 4 priedas).



	23. Pirminio pasiūlymo galiojimo terminas:
	
	Pasiūlymas galioja ne trumpiau kaip 60 kalendorinių dienų nuo pasiūlymo pateikimo. 

	

	24. Pirminio pasiūlymo atšaukimas:
	
	Kandidatas iki galutinio pasiūlymo pateikimo termino turi teisę pakeisti arba atšaukti savo pasiūlymą. Norėdamas atšaukti ar pakeisti pasiūlymą, kandidatas atsiunčia el. paštu raštą (pasirašytą įgalioto asmens), kuriuo informuoja apie atšaukiamą pasiūlymą. Norėdamas vėl pateikti atšauktą ir pakeistą pasiūlymą, kandidatas turi ją pateikti iš naujo.

	25. Pirminių pasiūlymų vertinimo tvarka:
	

	Dalyvių pateikti pirminiai pasiūlymai vertinami pagal Sąlygų 26 punktą. Su dalyviais, kurių pirminiai pasiūlymai neatmesti dėl Sąlygų 26 punkte nurodytų priežasčių, bus vedamos derybos.

	

	26. Pasiūlymų atmetimas:
	

	Pasiūlymas atmetamas, jeigu:
1) neatitinka Sąlygose nustatytų reikalavimų (pasiūlymas nepasirašytas Sąlygose nurodytu būdu);
2) dalyvis Valstybės užsakymo komisijos prašymu per nurodytą terminą nepatikslina arba nepapildo pateiktų netikslių ar neišsamių duomenų;
3) pasiūlymas pateiktas pasibaigus pasiūlymų pateikimo terminui.

	

	27. Derybos:
	

	Derybos bus vykdomos kontaktiniu būdu ir (arba) telekonferencijos ar kitu nuotoliniu būdu, apie tai ir tikslius prisijungimo prie derybų būdus bei tvarką iš anksto informuodamas į derybas pakviestus dalyvius. Užsakovas užtikrina, kad naudojamos nuotolinio bendravimo priemonės būtų laisvai prieinamos ir sudarytų lygias galimybes tiekėjams dalyvauti valstybės užsakymo procedūrose.

Elektroninėmis priemonėmis pasirašyti šalių pasiektų susitarimų nereikalaujama, šalių pasiekto susitarimo patvirtinimas laikomas galutinių pasiūlymų pateikimas elektroninėmis priemonėmis.

Valstybės užsakymo komisija turi teisę derėtis dėl pirminiame pasiūlyme pateiktų kainų, koncepcijos ir visų konkurse nustatytų sąlygų, išskyrus dėl Sąlygose nustatytų pasiūlymų vertinimo kriterijų ir tvarkos. Jeigu po derybų su vienu iš dalyvių dėl techninių ar loginių klaidų yra tikslinamos Sąlygos, apie tai informuojami visi dalyviai ir visiems dalyviams sudaromos vienodos galimybės pateikti pasiūlymus ir derėtis pagal patikslintas Sąlygas. 

Dalyvio, pateikusio pirminį pasiūlymą, tačiau derybų metu nepateikusio galutinio pasiūlymo, paskutinis pateiktas pasiūlymas (pirminis pasiūlymas arba, jei buvo pateiktas, patikslintas pasiūlymas, įskaitant atliktus patikslinimus ir (ar) papildymus, jei tokie atlikti) bus vertinamas kaip galutinis pasiūlymas.


	

	28. Galutinių pasiūlymų pateikimo tvarka ir vertinimas:
	

	Galutinis pasiūlymas turi būti parengtas pagal Sąlygų 4 priede pateikiamą formą ir pateiktas raštu elektroniniu paštu pramone@kam.lt iki Užsakovo atskiru pranešimu nurodyto termino.

Galutinis pasiūlymas atmetamas, jeigu:
1) galutinis pasiūlymas pateiktas ne pagal nustatytą formą;
2) galutinio pasiūlymo įvertinimo galutinis balas yra mažesnis nei 6;
3) dalyvio galutiniame pasiūlyme nurodyta kaina per didelė ir Užsakovui nepriimtina.

Dalyvių pateikti galutiniai pasiūlymai vertinami pagal Sąlygų 5 priedą „Pasiūlymų vertinimo tvarka“. 

	
	

	29. Pasiūlymų eilės sudarymas:
	

	Valstybės užsakymo komisija įvertina gautus dalyvių pasiūlymus, sudaro pasiūlymų eilę ir ne vėliau kaip per 3 darbo dienas informuoja visus Valstybės užsakymo dalyvius. 

Pasiūlymai šiame sąraše surašomi balų mažėjimo tvarka. Jeigu kelių pateiktų pasiūlymų yra vienodi balai, nustatant pasiūlymų eilę pirmesnis į šią eilę įrašomas dalyvis, kurio pasiūlymas pateiktas anksčiausiai. Pasiūlymų eilė nenustatoma, jei buvo gautas tik vienas pasiūlymas.

	
	

	30. Valstybės užsakymo laimėtojų nustatymas:
	

	Laimėtoju, įgyvendinsiančiu atitinkamą Valstybės užsakymą, pripažįstamas dalyvis, kurio pasiūlymas atitinka Sąlygų reikalavimus ir daugiausia balų surinkęs(-ę) pasiūlymas(-i). Galutinį I etapo laimėtojų skaičių nustato Valstybės užsakymo komisija, atsižvelgdama į valstybės užsakymui numatytas lėšas ir pasiūlymuose nurodytas kainas.

	31. Kvietimas sudaryti Valstybės užsakymo sutartį:
	

	Užsakovas, nustatęs Valstybės užsakymo laimėtoją, atlieka laimėjusio dalyvio ir planuojamų pasitelkti subtiekėjų atitikties nacionalinio saugumo interesams vertinimą vadovaudamasis Lietuvos Respublikos krašto apsaugos sistemos organizavimo ir karo tarnybos įstatymo 9 straipsnio 4 dalies 10 punktu.

Užsakovas ne vėliau kaip per 5 darbo dienos nuo nustatymo, kad laimėtojas atitinka nacionalinio saugumo interesus, pateikia laimėtojui rašytinį pasiūlymą (el. paštu) sudaryti Valstybės užsakymo sutartį.

	
	

	32. Valstybės užsakymo sutartis:
	

	Valstybės užsakymo sutarties projektas pateiktas Sąlygų 6 priede.

Valstybės užsakymo sutarties sąlygos, kol sutartis galioja, negali būti keičiamos, išskyrus tokias Valstybės užsakymo sutarties sąlygas, kurios galimos vadovaujantis Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašu, patvirtintu Lietuvos Respublikos krašto apsaugos ministro 2024 m. liepos 4 d. įsakymu Nr. V-595 „Dėl Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašo patvirtinimo“ ir (arba) kurios buvo suderintos derybų metu. Tokie pakeitimai atliekami bendru šalių susitarimu pakeičiant sutartį. 

	
	

	33. Dalyvio atsisakymas sudaryti sutartį:
	

	Jeigu dalyvis, kuriam pasiūlyta sudaryti Valstybės užsakymo sutartį, raštu atsisako ją sudaryti, iki Užsakovo nurodyto laiko nepasirašo Valstybės užsakymo sutarties arba atsisako sudaryti Valstybės užsakymo sutartį Sąlygose nustatytomis sąlygomis, laikoma, kad jis atsisakė sudaryti Valstybės užsakymo sutartį. Tokiu atveju Užsakovas Valstybės užsakymo sutartį gali siūlyti sudaryti dalyviui, kurio pasiūlymas pagal nustatytą pasiūlymų eilę yra pirmas po dalyvio, atsisakiusio sudaryti Valstybės užsakymo sutartį, jeigu pasiūlymo kaina atitinka valstybės užsakymui numatytas lėšas.

	
	

	34. Valstybės užsakymo sutarties įvykdymo užtikrinimas:
	

	Sutarties įvykdymui užtikrinti nebus reikalaujama licencijuotų finansų rinkos dalyvių, įrašytų į Lietuvos banko viešai skelbiamą Finansų rinkos dalyvių sąrašą, išduotų sutarties įvykdymą užtikrinančių dokumentų.

	35. Intelektinės nuosavybės teisės:
	

	Dalyviui išlieka nuosavybės ir kitos intelektinės nuoavybės teisės į iki valstybės užsakymo sutarties sudarymo jo sukurtus ar teisėtai naudojamus technologinius sprendimus.

Dalyviui taip pat gali išlikti teisės į vykdant valstybės užsakymo sutartį sukurtus bendro pobūdžio technologinius sprendimus, kurie nėra sukurti išimtinai Užsakovo poreikiams ir gali būti naudojami kituose Dalyvio produktuose, tačiau tai negali riboti Užsakovo teisės visa apimtimi naudoti, prižiūrėti, keisti ir toliau vystyti pagal Sutartį sukurtą inovatyvųjį produktą.

Vykdant valstybės užsakymą specialiai Užsakovui sukurti rezultatai, įskaitant programinį kodą, sistemos architektūrą, duomenų struktūras, sąsajas, konfigūracijas, techninę, projektinę ir naudotojo dokumentaciją, testavimo medžiagą bei kitus vykdant sutartį sukurtus rezultatus, perduodami Užsakovui.

Dalyvis perduoda Užsakovui visas teisės aktų leidžiamas perduoti turtines intelektinės nuosavybės teises į vykdant valstybės užsakymą sukurtus specialiai Užsakovui sukurtus ir neturinčius bendro pobūdžio panaudojimo Dalyvio produktuose rezultatus visam tokių teisių galiojimo laikotarpiui ir be teritorinių apribojimų. Užsakovas turi teisę šiuos rezultatus neribotai naudoti, kopijuoti, keisti, modifikuoti, adaptuoti, integruoti su kitomis sistemomis, toliau vystyti pats arba pasitelkdamas trečiuosius asmenis, taip pat perduoti jų priežiūrą ir (ar) tolesnį vystymą kitam tiekėjui be papildomo dalyvio sutikimo ir atlygio.

Jeigu kuriant informacinę sistemą naudojami iki valstybės užsakymo sutarties sudarymo dalyviui ar tretiesiems asmenims priklausę intelektinės nuosavybės objektai, įskaitant standartinę ar atvirojo kodo programinę įrangą, dalyvis privalo juos aiškiai identifikuoti pasiūlyme ir užtikrinti Užsakovui tokias jų naudojimo teises, kurios neribotų Užsakovo galimybės naudoti, prižiūrėti, keisti ir toliau vystyti pagal valstybės užsakymo sutartį sukurtą informacinę sistemą, įskaitant galimybę šiuos darbus pavesti tretiesiems asmenims.

Atlygis už šiame punkte nurodytų turtinių intelektinės nuosavybės teisių perdavimą ir naudojimo teisių suteikimą yra įskaičiuotas į valstybės užsakymo kainą ir papildomai nemokamas.

Derybų metu, atitinkamų etapų rezultatuose identifikuojami vykdant valstybės užsakymo sutartį sukuriami konkretūs elementai, skirti išimtinai Užsakovo poreikiams.

	
	

	36. Konfidenciali informacija:
	

	Kandidatas (dalyvis), teikdamas Užsakovui informaciją, nurodo, kuri informacija yra konfidenciali.
Valstybės užsakymą vykdanti institucija privalo:
1) be išankstinio rašytinio kandidato (dalyvio), su kuriuo nesudaryta Valstybės užsakymo sutartis, sutikimo neatskleisti per Valstybės užsakymo konkursą iš tokio kandidato gautos konfidencialios informacijos tretiesiems asmenims ne mažiau kaip 3 metus nuo šio kandidato pasiūlymo pateikimo dienos;
2) be išankstinio rašytinio dalyvio, su kuriuo sudaryta Valstybės užsakymo sutartis, sutikimo neatskleisti per Valstybės užsakymo įgyvendinimą iš tokio dalyvio gautos konfidencialios informacijos tretiesiems asmenims ne mažiau kaip 3 metus nuo paskutinio Valstybės užsakymo sutarties vykdymo rezultatų perdavimo.

	37. Valstybės užsakymo etapai:
	

	Šį Valstybės užsakymą sudaro 3 etapai. 
Valstybės užsakymo įgyvendinimas pradedamas nuo sutarties su dalyviu sudarymo. 

Pirmojo etapo pabaigoje dalyvio pateiktas rezultatas vertinamas šiose Sąlygose nustatyta tvarka ir kriterijais (Sąlygų 6 priedas). 

Remdamasi vertinimais, Valstybės užsakymo komisija priima sprendimą dėl kito Valstybės užsakymo etapo įgyvendinimo tikslingumo ir su kuriuo dalyviu bus vykdomi vėlesni etapai, jei I etapą vykdė daugiau nei vienas dalyvis. 

Prieš pradedant vykdyti II etapą, pakviestas vykdyti II etapą dalyvis turės pateikti leidimą dirbti ar susipažinti su įslaptinta informacija (žymima slaptumo žyma „slaptai“). Nepateikus reikiamų leidimų, Užsakovas gali priimti sprendimą nutraukti valstybės užsakymo vykdymą arba siūlyti kitą etapą vykdyti kitam dalyviui.

	

	38. Derybos po I ir II etapų
	
	Po I ir II etapų, atsižvelgiant į I ir II etapų rezultatų įgyvendinimą, gali būti vedamos derybos dėl kito etapo įgyvendinimo bei tikslinamos kito etapo įgyvendinimo sąlygos bei kaina, jeigu Užsakovas priima sprendimą vykdyti kitą etapą. 

	
	

	39. Valstybės užsakymo pabaiga:
	

	Valstybės užsakymas baigiamas, kai:
1) pasiekiamas Sąlygose nurodytas tikslas ir įvykdomi paskutinio Sąlygose nurodyto etapo sutarties įsipareigojimai;
2) nutraukiamos Valstybės užsakymo procedūros; 
3) baigiasi Valstybės užsakymą vykdančios institucijos pasiūlymo sudaryti Valstybės užsakymo sutartis dėl etapo įgyvendinimo terminas ir sutartis dėl etapo įgyvendinimo nesudaroma dėl priežasčių, kurios priklauso nuo dalyvio;
4) visi kandidatai (dalyviai) iki Valstybės užsakymo sutarties sudarymo atsiima pasiūlymus ar atsisako sudaryti Valstybės užsakymo sutartį;
5) iki pasiūlymo pateikimo termino pabaigos negaunama nė vieno dalyvio pasiūlymo.

Užsakovas turi teisę po pirmojo ar antrojo etapo nutraukti Valstybės užsakymą dalyviui nepasiekus Valstybės užsakymo sutartyje nustatyto rezultato, taip pat jeigu toliau vykdyti Valstybės užsakymą netikslinga arba neįmanoma dėl nuo dalyvio nepriklausančių aplinkybių. 

Užsakovas bet kuriuo metu turi teisę nutraukti Valstybės užsakymo procedūrą, jeigu atsiranda aplinkybių, dėl kurių nebus užtikrintas Valstybės užsakymo finansavimas, arba paaiškėja, kad yra aplinkybių, dėl kurių vykdomas Valstybės užsakymas neatitinka Valstybės užsakymo vykdymo reikalavimų arba nebus pasiekti Valstybės užsakymo tikslai.

	40. Kandidatai ar dalyviai, nesutinkantys su užsakovo sprendimais ar veiksmais (neveikimu), susijusiais su valstybės užsakymo vykdymu, turi teisę per 5 darbo dienas po to, kai gauna Užsakovo rašytinį pranešimą arba kai viešai paskelbiama informacija apie jo priimtą sprendimą, pateikti užsakovui rašytinę pretenziją. Užsakovas, gavęs pretenziją, nedelsdamas sustabdo valstybės užsakymo procedūrą, kol bus išnagrinėta ši pretenzija ir priimtas sprendimas. Užsakovas, gavęs dalyvio pretenziją, ne vėliau kaip per 5 darbo dienas turi pateikti dalyviui motyvuotą sprendimą. 

	



[bookmark: _Toc202877830]XIII SKYRIUS. PRIEDAI

	1 priedas 
	
	„Techninė užduotis“

	

	2 priedas 
	
	„Paraiškos forma“

	

	3 priedas 
	
	„Kandidato deklaracijos forma“

	

	4 priedas 
	
	„Pasiūlymo forma“

	

	5 priedas 
	
	„Pasiūlymų vertinimo tvarka“

	

	6 priedas 
	
	„Sutarties projektas“ 


_______________________

Valstybės užsakymo „Mažosios oro gynybos sistemos (MOGS) išvystymas“ sąlygų 
1 priedas 


VALSTYBĖS UŽSAKYMO
„MAŽOSIOS ORO GYNYBOS SISTEMOS (MOGS) IŠVYSTYMAS“
TECHNINĖ UŽDUOTIS


I. BENDROJI DALIS 

1. Valstybės užsakymu siekiama sukurti nacionalinį pajėgumą – mažosios oro gynybos sluoksnio sistemą (toliau – MOGS).
2. Valstybės užsakymu kuriamo produkto siekiamybė – Lietuvoje sukurta ir pagaminta MOGS, skirta papildyti esamą LK oro erdvės stebėjimo ir kontrolės sistemos (toliau – OESKS) kuriamą atpažintą oro paveikslą (toliau – AOP) ir formuoti vientisą objektų, skrendančių žemuose oro erdvės aukščiuose, aptikimą, apjungiant oro erdvės objektų aptikimo, identifikavimo ir sekimo duomenis visoje Lietuvos Respublikos teritorijoje ir oro erdvėje bei už Lietuvos Respublikos ribų tiek, kiek tokius duomenis teikia integruoti nacionaliniai, sąjungininkų ar kiti autorizuoti sensoriai ir duomenų šaltiniai, integruojant skirtingų tipų sensorių duomenis į vieningą ekosistemą; duomenis, su minimalia delsa, perduoti AOP kūrimui, pagerinti karinių vienetų ir kitų valstybinių institucijų bei LR gyventojų išankstinį perspėjimą apie grėsmes iš oro bei užtikrinti greitą ir efektyvų reagavimą bei grėsmės neutralizavimą. 
3. Geografinė MOGS architektūra negali būti techniškai apribota Lietuvos Respublikos valstybės siena.
4. MOGS operacinis efektyvumas apibrėžiamas nuo sensoriaus duomenų gavimo iki patvirtintos atžymos, jos sekimo, identifikavimo / klasifikavimo ir grėsmės vertinimo, sprendimo perdavimo efektoriui ir jo inicijavimo. Siekiamas rezultatas, kad sistema užtikrina laike išmatuojamų galimų operacinių scenarijų įgyvendinimą pagal nustatytus operacinius kriterijus (laiką iki patvirtintos atžymos ir jos judėjimo trajektorijos sudarymo, prognozuojamos judėjimo trajektorijos sudarymą, trajektorijos atsinaujinimą laike bei sprendimo perdavimo efektoriams bei jų inicijavimo trukmę).
5. Šioje techninėje užduotyje nustatomi MOGS duomenų perdavimo ir duomenų apdorojimo platformoms keliami sukūrimo, išvystymo ir įdiegimo reikalavimai. Ši techninė užduotis apibrėžia MOGS vystymą, kurios technologinis branduolys turi užtikrinti skirtingų tipų sensorių integravimą, duomenų surinkimą, perdavimą, sinchronizavimą, koreliavimą ir suliejimą, oro erdvės objektų aptikimą, sekimą, identifikavimą / klasifikavimą, grėsmės vertinimą ir perdavimą OESKS, duomenų sanitavimą ir sprendimo perdavimą efektoriams bei jų inicijavimą.
6. Šioje techninėje užduotyje reikalavimai nekeliami apdorotų duomenų integravimo platformai, duomenų sanitavimo ir duomenų atvaizdavimo platformoms dėl realiai egzistuojančių techninių sprendinių / produktų. Apdorotų duomenų integravimo platforma yra LK naudojama techninė įranga vienpusiam duomenų perdavimui ir galima įsigyti pagal galiojančias technines specifikacijas. Duomenų sanitavimo platforma yra NATO praktikoje naudojamas Air Situation Data Exchange Gateway (NCIA paslauga Nr. APP052) yra sertifikuota bei naudojama NATO valstybių kaip patikimas būdas atpažinto oro paveikslo sanitavimui iki NEĮSLAPTINTA / NATO UNCLASSIFIED. Duomenų atvaizdavimo platforma privalo palaikyti standartizuotus duomenų mainų protokolus, užtikrinančius visapusišką sąveikumą ir duomenų eksportą į vadovavimo ir valdymo (toliau – V2) sistemas, įskaitant  SitaWare, TAK (angl. „Tactical assault kit)“, kartu išlaikant galimybę naudoti alternatyvias V2 sistemas. Taip pat privaloma užtikrinti kryžminį suderinamumą (angl. cross-platform compatibility) ir korektišką duomenų vizualizavimą „Windows“, „Android“ ir „iOS“ operacinėse sistemose, naudojant stacionariuosius ir nešiojamuosius kompiuterius bei mobiliuosius galinius įrenginius, įskaitant išmaniuosius telefonus bei planšetinius kompiuterius“. 
7. MOGS privalo  gebėti veikti kaip savarankiška vadovavimo ir valdymo sistema NEĮSLAPTINTOJE aplinkoje, užtikrinanti vientisą procesą nuo sensoriaus duomenų gavimo iki oro erdvės objekto aptikimo, patvirtintos atžymos sudarymo, sekimo, identifikavimo / klasifikavimo ir grėsmės vertinimo, integruoti efektorius ir įgyvendinti procesą nuo sensoriaus iki efektoriaus (angl. Sensor-to-Effector / Sensor-to-Shooter).
8. Dalyvis privalo įsipareigoti išvystyti, įdiegti duomenų perdavimo ir duomenų apdorojimo platformas bei visas 5 (duomenų perdavimo, duomenų apdorojimo, apdorotų duomenų integravimo, duomenų sanitavimo, duomenų atvaizdavimo)  platformas integruoti į bendrą sistemą užtikrindamas jos vientisumą, sąveikumą ir tinkamą veikimą.
9. MOGS įteisinimo ir akreditavimo procesai yra Užsakovo atsakomybė.
10. MOGS turi būti skirta neįslaptintos informacijos, taip pat informacijos, kuri pažymėta NEĮSLAPTINTA /NATO UNCLASSIFIED/LIMITE žymomis, apdorojimui ir saugojimui“.

II. TECHNINIAI PARAMETRAI

11. Bendrieji reikalavimai MOGS:
1.1. Atsparumas kibernetinėms grėsmėms: architektūriniu ir programiniu lygmeniu sistemai turi būti pritaikyti Nulinio pasitikėjimo architektūros (angl. Zero Trust Architecture) ir  Duomenimis grindžiama saugumo (angl. Data centric security) principai. Kiekviena užklausa, prieiga ar duomenų paketas turi būti autentifikuojami ir autorizuojami nepriklausomai nuo jų kilmės vietos tinkle;
1.2. Duomenų konfidencialumas (angl. Confidentiality): visi sensorių identifikuojantys duomenys ir sensorių duomenys turi būti šifruojami ne žemesnės kaip TLS 1.2 versijos protokolu, palaikant TLS 1.3 versiją, ir ne silpnesniu nei AES-256 klasės algoritmu; 
1.3. Duomenų vientisumas ir tikrumas (angl. Integrity): visi duomenys patenkantys į sistemą turi būti apsaugoti nuo duomenų modifikavimo ir klastojimo, turi būti galimybė patikrinti visų duomenų paketų, perduodamų į platformą ir joje apdorojamų, tikrumą ir juos identifikuoti naudojant skaitmeninius parašus bei ne silpnesnę nei SHA-256 maišos (angl. Hash value) funkciją, o duomenų klasifikavimo metaduomenų rišimą ir vientisumą užtikrinant pagal STANAG 4774/4778;
1.4. Duomenų pasiekiamumas (angl. Availability): sistemos programinė ir techninė architektūra turi užtikrinti funkcionavimą (24/7/365 režimu) su pasiekiamumo rodikliu ne mažesniu kaip 99,9%. Dalyvis privalo įgyvendinti sistemos avarinio atkūrimo (angl. Disaster Recovery) sprendimą
1.5. Daugiapakopis autentifikavimas: prieiga prie visų sistemoje esančių duomenų turi būti apsaugota daugiapakopiu (ne mažiau 2 faktorių) autentifikavimu;
1.6. [bookmark: _Hlk237450874]Duomenų perdavimo vėlavimas (angl. Low Latency) ir operacinis tempas (angl. Operational Tempo): duomenų perdavimas ir apdorojimas sistemos viduje ir tarp platformų užtikrinti objekto aptikimo – patvirtintos atžymos – sekimo – identifikavimo / klasifikavimo – grėsmės vertinimo – sprendimo priėmimo – šūvio atlikimo laiko langą, užtikrinant nuo sensoriaus iki efektoriaus procesą:
1.6.1. Duomenų pralaidumas intensyviomis sąlygomis: sistema privalo išlaikyti nustatytus vėlavimo rodiklius, kai vienu metu apdorojama, koreliuojama ir sprendimams priimti pateikiama ne mažiau kaip 1000 aktyvių objektų;
1.6.2. Sprendimo perdavimo efektoriams trukmė (Sensor-to-Shooter laikas): Architektūrinis pasirengimas sprendimo perdavimui efektoriams (angl. Sensor-to-Shooter / Sensor-to-Effector): turi būti sukurti ir dokumentuoti standartizuoti integravimo principai bei sąsajos, leidžiančios prijungti efektorius nekeičiant pagrindinės sistemos architektūros. Integravus efektorius, bendra sistemos vėlavimo trukmė nuo patvirtintos atžymos sudarymo iki sprendimo priėmimo / naikinimo komandos perdavimo efektoriui turi neviršyti 2 sekundžių;
1.6.3. Atžymos (trajektorijos) atsinaujinimo laikas: galutinio vartotojo sąsajoje (duomenų atvaizdavimo platformoje) atvaizduojamos objekto padėties senumas nuo duomenų gavimo iš sensoriaus momento neturi viršyti 2 sekundžių.
11.7. Duomenų perdavimo būdai: sistema turi palaikyti skirtingus duomenų perdavimo būdus (Ethernet, 4G/5G, palydovinis ryšys, taktinis radijo ryšys), automatiškai pasirinkti tinkamiausią perdavimo būdą pagal konfigūruojamą kriterijų rinkinį (pralaidumą, delsą ir ryšio patikimumą);
11.8.  Įvykių (angl. Log) valdymas: sistema turi užtikrinti centralizuotą įvykių kaupimą, saugojimą ir analizę;
11.9. Platforma turi palaikyti atnaujinimų ir konfigūracijos pakeitimų diegimą be veiklos sustabdymo, naudojant nuolatinės integracijos ir nuolatinio diegimo principus.
11.10. MOGS turi palaikyti centralizuotai valdomą geografinį suskirstymą į operacinius rajonus. Užsakovo nustatytam centrinio valdymo subjektui turi būti sudaryta galimybė kurti, keisti ir panaikinti operacinius rajonus, nustatyti jų geografines ribas, priskirti jiems sensorius, naudotojus ir vadovavimo elementus bei konfigūruoti duomenų prieinamumo ir valdymo teises.
11.11. Centrinis sistemos valdymo lygmuo turi matyti bendrą visų operacinių rajonų oro situacijos vaizdą, o operacinio rajono vadovavimo elementui pagal suteiktas teises turi būti automatiškai perduodami jo rajonui aktualūs objektų, grėsmių ir sensorių duomenys.
11.12. Objektui judant tarp operacinių rajonų sistema turi užtikrinti nenutrūkstamą sekimą ir informacijos perdavimą tarp atitinkamų vadovavimo elementų, neprarandant objekto sisteminio identifikatoriaus, sekimo istorijos, klasifikacijos, grėsmės vertinimo ir kitų su objektu susijusių duomenų.
11.13. MOGS architektūroje turi būti numatytas standartizuotas efektorių integravimo sluoksnis (angl. Effector Adapter Layer / Effector Integration Layer), integruoti skirtingų tipų, skirtingų gamintojų ir skirtingo veikimo principo efektorius, įskaitant automatizuotai paleidžiamus bepiločius perėmėjus, nekeičiant pagrindinės sistemos architektūros ir duomenų modelio. MOGS architektūroje ir licencijavime neturi būti nustatyto fiksuoto maksimalaus integruojamų efektorių skaičiaus.
11.14. MOGS architektūroje turi būti numatytas centralizuotas efektorių registras, kuriame kiekvienam efektoriui suteikiamas unikalus identifikatorius ir pagal technines galimybes tvarkoma informacija apie efektoriaus tipą, geografinę padėtį, priklausomybę, parengties ir ryšio būseną, veikimo / efekto nuotolį, galimų neutralizuoti objektų kategorijas, naudojimo apribojimus, turimą pajėgumą ir priskyrimą operaciniam rajonui.
11.15. MOGS turi gebėti susieti aptiktą ir sekamą oro grėsmę su vienu ar keliais situacijoje prieinamais efektoriais ir pateikti autorizuotam operatoriui rekomenduojamą efektorių arba efektorių rinkinį, įvertinant objekto poziciją ir prognozuojamą trajektoriją, grėsmės lygį, objekto tipą, efektoriaus vietą, parengtį, veikimo zoną, techninį tinkamumą konkrečiam taikiniui, operacinio rajono ribas ir nustatytas valdymo teises.
11.16. MOGS turi palaikyti konfigūruojamus automatizavimo lygius: informacijos pateikimą operatoriui; automatinį objekto klasifikavimą ir rekomenduojamo veiksmo pateikimą; konkretaus efektoriaus rekomendavimą, kai veiksmas inicijuojamas operatoriaus patvirtinimu; ir, kai tai leidžia Užsakovo nustatytos autorizavimo taisyklės, automatizuotą autorizuoto efektoriaus inicijavimą. Visi sistemos ir operatorių sprendimai bei veiksmai turi būti registruojami ir audituojami.
12. Reikalavimai duomenų perdavimo platformai:
1.1. Platforma turi būti atviros architektūros (angl. Open Architecture) modulinė, plečiama ir diegiama valdomoje infrastruktūroje, išlaikant galimybę veikti be privalomos priklausomybės nuo viešojo interneto, išorinių debesijos valdymo ar programinės įrangos kaip paslaugos sprendimų;
1.2. Duomenų perdavimas turi būti vykdomas asinchroniniu publikavimo–prenumeravimo (angl. Publish/Subscribe) principu, leidžiančiu tą patį duomenų srautą perduoti keliems autorizuotiems gavėjams ir tęsti perdavimą po laikino ryšio sutrikimo bei mažo vėlavimo (angl. Low Latency) sąlygomis;
1.3. Platforma turi užtikrinti naudotojų, įrenginių ir paslaugų autentifikavimą, prieigos teisių valdymą, perduodamų ir saugomų duomenų šifravimą bei duomenų klasifikavimo metaduomenų naudojimą pagal STANAG 4774, STANAG 4778 ir ACP-240 reikalavimus arba jų aktualias redakcijas;
1.4. Platformos komponentai turi veikti aukšto prieinamumo režimu (angl. High Availability, HA), neturėti vieno gedimo taško (angl. Single Point of Failure). Sutrikus mazgui ar ryšio kanalui turi būti vykdomas automatinis persijungimas (angl. Failover);
1.5. Duomenų bazės komponentas:
1.5.1. Komponentas turi saugoti virtualaus tinklo konfigūraciją, tinklo objektus, prieigos taisykles, komponentų būsenos informaciją ir sertifikatų metaduomenis;
1.5.2. Duomenų bazė turi veikti ne mažiau kaip dviejuose mazguose, naudoti sinchroninį arba patvirtintų duomenų neprarandantį replikavimo mechanizmą ir automatinį persijungimą aktyviu / aktyviu (angl. Active/Active) arba aktyviu / pasyviu (angl. Active/Passive) režimu;
1.5.3. Duomenų bazės ryšiai ir laikmenoje saugomi duomenys turi būti šifruojami, o duomenys bei schema – eksportuojami dokumentuotu formatu.
1.6. Vidinės vardų sistemos (angl. Domain Name System, DNS) komponentas:
1.6.1. Komponentas turi aptarnauti platformos vidines vardų zonas ir užtikrinti sensorių, serverių, maršrutizatorių bei surinkimo punktų vardų išrišimą;
1.6.2. DNS paslauga turi veikti ne mažiau kaip dviejuose egzemplioriuose, palaikyti zonų replikavimą ir tęsti darbą be priklausomybės nuo viešųjų DNS paslaugų;
1.6.3. Zonų ir įrašų valdymui turi būti pateikta grafinė administravimo sąsaja ir dokumentuota taikomųjų programų sąsaja (angl. Application Programming Interface, API).
1.7. Saugaus virtualaus tinklo (angl. Virtual Private Network, VPN) komponentas:
1.7.1. Komponentas turi sujungti sensorius, platformos paslaugas ir duomenų surinkimo punktus į valdomą šifruotą virtualų tinklą;
1.7.2. Turi būti užtikrinamas šifravimas nuo galo iki galo (angl. End-to-End Encryption);
1.7.3. Komponentas turi centralizuotai valdyti įrenginių ir naudotojų registravimą, autentifikavimą bei prieigos taisykles ir turėti grafinę administravimo sąsają, API bei veiksmų auditą.
1.8. Sertifikatų centro (angl. Certification Authority, CA) komponentas:
1.8.1. Komponentas turi išduoti ir valdyti X.509 skaitmeninius sertifikatus platformos naudotojams, įrenginiams, paslaugoms ir duomenų perdavimo mazgams;
1.8.2. Turi būti palaikomas visas sertifikatų gyvavimo ciklas: išdavimas, atnaujinimas, sustabdymas, atšaukimas ir būsenos tikrinimas, naudojant sertifikatų atšaukimo sąrašus arba realaus laiko būsenos tikrinimą;
1.8.3. Sertifikatų centro privatūs raktai turi būti apsaugoti aparatiniame saugos modulyje (angl. Hardware Security Module, HSM) arba lygiaverčiu būdu; turi būti palaikomas automatizuotas sertifikatų išdavimas, administratorių teisių atskyrimas ir veiksmų auditas.
1.9.  Publikavimo–prenumeravimo duomenų perdavimo komponentas:
1.9.1. Komponentas turi paskirstytu būdu ir mažu vėlavimu perduoti duomenis vienam arba keliems prenumeratoriams, o duomenų siuntėjas neturi būti tiesiogiai priklausomas nuo konkretaus gavėjo;
1.9.2. Nutrūkus ryšiui, duomenys turi būti laikinai kaupiami ir automatiškai perduodami ryšiui atsikūrus; turi būti galima valdyti duomenų srautų prioritetą, buferį, saugojimo terminą ir pakartotinį perdavimą;
1.10. Platforma turi naudoti sertifikatais pagrįstą abipusį autentifikavimą, turėti administravimo ir integravimo sąsajas, o visi platformos komponentai turi būti techniškai suderinami su Zenoh ir NetBird produktais.
1.11. Perdavimo platforma turi užtikrinti bendrą laiko bazę (laiko sinchronizavimą) daugiasensorei koreliacijai ir sąveiką su galiojančiais NATO standartais pagal integruojamų sensorių tipus bei sąjungininkų sąsajas;
1.12. Platforma turi turėti duomenų saugyklą, veikiančią pagal duomenų ežero (angl. Data Lake) principus, skirtą struktūrizuotų, pusiau struktūrizuotų ir nestruktūrizuotų duomenų kaupimui bei saugojimui;
1.13. Platforma turi palaikyti heterogeninių sensorių integravimą per standartizuotą sensorių adaptavimo sluoksnį (angl. Sensor Adapter Layer), užtikrinantį naujų sensorių prijungimą nekeičiant pagrindinės sistemos logikos. Sistemos architektūroje, duomenų modelyje ir programinės įrangos licencijavime neturi būti nustatyto fiksuoto maksimalaus integruojamų sensorių skaičiaus; sensorių skaičius turi būti plečiamas horizontaliai, didinant reikalingus skaičiavimo, duomenų perdavimo ir saugojimo išteklius, nekeičiant pagrindinės sistemos architektūros:
1.13.1. Platforma turi palaikyti skirtingų fizikinių veikimo principų, skirtingų tipų ir skirtingų gamintojų sensorius, įskaitant, bet neapsiribojant, radiolokacinius, radijo dažnio / elektroninės žvalgybos, akustinius, elektrooptinius, infraraudonųjų spindulių, vaizdo kamerų, pasyvius bei kitus oro erdvės stebėjimo duomenų šaltinius.
1.13.2. Naujo tipo sensoriaus integravimas turi būti atliekamas sukuriant arba konfigūruojant atitinkamą sensoriaus adapterį, nekeičiant kitų jau integruotų sensorių veikimo ir pagrindinės duomenų apdorojimo platformos programinės logikos.
1.13.3. Sistema turi turėti centralizuotą sensorių registrą, kuriame kiekvienam sensoriui suteikiamas unikalus identifikatorius ir pagal technines galimybes saugoma bei atnaujinama informacija apie sensoriaus tipą, geografinę padėtį, priklausomybę, būseną, pasiekiamumą, stebėjimo / aptikimo zoną, duomenų patikimumo rodiklius, ryšio būseną ir priskyrimą operaciniam rajonui.
1.14. Platforma turi užtikrinti sąveiką su galiojančiais NATO standartais pagal integruojamų sensorių tipus bei sudaryti galimybę integruoti kosminių sistemų perduodamus duomenis.
1. Duomenų apdorojimo platformai:
13.1. Platforma turi užtikrinti duomenų apdorojimo ir valdymo funkcionalumą, įskaitant duomenų tvarkymą, transformavimą, duomenų saugos užtikrinimą bei duomenų ir rezultatų paėmimą bei perdavimą kitoms informacinėms sistemoms, palaikydama tiek paketinį, tiek srautinį apdorojimą ir struktūrizuotus, pusiau struktūrizuotus bei nestruktūrizuotus duomenis; 
13.2. Platforma turi užtikrinti duomenų analizės ir vizualizavimo funkcijas, sudarančias galimybę naudotojams analizuoti duomenis, gauti aktualią informaciją ir priimti duomenimis pagrįstus sprendimus realiuoju laiku;
13.3. Platforma turi gebėti vykdyti mašininio mokymosi algoritmus, kaupti operatorių patvirtintus, pakeistus ar atmestus objektų klasifikavimo ir grėsmės vertinimo sprendimus kaip mokymui tinkamus duomenis ir sudaryti galimybę šiuos duomenis naudoti kontroliuojamam klasifikavimo bei grėsmės vertinimo modelių mokymui ir tobulinimui. Mašininio mokymosi modelių mokymas, keitimas ir diegimas turi būti valdomas, audituojamas ir versijuojamas, išlaikant galimybę atkurti ankstesnę modelio versiją;
13.4. Platforma turi būti horizontaliai ir (ar) vertikaliai plečiama, išlaikant nustatytus našumo parametrus didėjant objektų, sensorių, naudotojų, duomenų šaltinių ir operacinių rajonų skaičiui. Sistemos architektūroje ir licencijavimo modelyje neturi būti nustatyto fiksuoto maksimalaus integruojamų sensorių skaičiaus, o architektūra turi būti parengta tokiu pačiu principu plėsti integruojamų efektorių skaičių;
13.5. Platforma turi būti paremta moduline architektūra ir palaikyti integraciją su informacinėmis sistemomis bei įvairiais duomenų šaltiniais per standartizuotas dokumentuotas taikomųjų programų sąsajas (angl. Application Programming Interface, API), kurios užtikrintų vartotojų ir sistemų autentifikavimą, autorizavimą bei integracinių veiksmų registravimą;
13.6. Platforma turi automatiškai apskaičiuoti ir atvaizduoti kiekvieno sekamo objekto tapatumo patikimumo koeficientą, išreikštą procentine verte (0–100 %), įvertinant skirtingų sensorių pateikiamų duomenų tikimybę priklausyti tam pačiam fiziniam objektui, užtikrinti objekto judėjimo trajektorijos atvaizdavimą nuo pirminio aptikimo momento per visą skrydį, apjungiant ir suliejant skirtingų sensorių duomenis. Taip pat atlikti būsimos trajektorijos prognozę, remiantis objekto judėjimo parametrais ir sekimo duomenimis;
13.7. Platforma turi automatiškai siūlyti kiekvieno sekamo objekto klasifikaciją pagal visus prieinamus skirtingų sensorių duomenis, įskaitant greitį, aukštį, trajektoriją, manevravimo charakteristikas, elektroninius, akustinius, vaizdinius ir kitus prieinamus požymius, priskiriant objektą atitinkamai kategorijai ir pateikiant klasifikavimo patikimumo koeficientą. Autorizuotas operatorius turi galėti sistemos pasiūlytą klasifikaciją patvirtinti, pakeisti arba atmesti ir objektą klasifikuoti rankiniu būdu. Operatorius priimti sprendimai turi būti registruojami ir, juos patvirtinus kaip tinkamus mokymui, naudojami klasifikavimo algoritmams tobulinti;
13.8. Platforma turi palaikyti operacinio žemėlapio atnaujinimą realiuoju laiku arba beveik realiuoju laiku, kai duomenų atnaujinimo delsa neviršija 5 sekundžių nuo duomenų gavimo iš šaltinio;
13.9. Žemėlapyje turi būti atvaizduojami objektai pagal STANAG 2019 (galiojanti versija) ir  su jais susijusią informaciją, kurią vartotojas galėtų modifikuoti ir pritaikyti pagal operacinį poreikį; 
13.10. Platforma turi pateikti naudotojams su operacine aplinka susijusią informaciją, įskaitant reljefo, infrastruktūros ir meteorologinius duomenis pagal integruotų duomenų šaltinių prieinamumą;
13.11. Platforma turi užtikrinti automatinį ir rankinį objektų rūšiavimą, grėsmės vertinimą ir prioritetų nustatymą pagal konfigūruojamus kriterijus, įskaitant grėsmės lygį, objekto tipą, klasifikavimo patikimumą, atstumą, greitį, aukštį, judėjimo ir prognozuojamą trajektoriją, artėjimą prie saugomų objektų ar teritorijų ir operacinę svarbą. Autorizuotas operatorius turi galėti rankiniu būdu nustatyti ar pakeisti objekto rūšį, grėsmės lygį ir prioritetą. Tokie operatoriaus sprendimai turi būti registruojami ir, juos patvirtinus kaip tinkamus mokymui, naudojami automatiniams klasifikavimo ir grėsmės vertinimo algoritmams tobulinti;
13.12. Platformoje turi būti funkcija sensorių, kurių išduodamų duomenų negalima konvertuoti į vieningą formatą, duomenų stebėjimui, analizei ir atvaizdavimui galutiniam vartotojui pagal suteiktas teises;
13.13. Platforma privalo realiuoju laiku (angl. in real-time) priimti, dekoduoti, koreliuoti ir atvaizduoti ne mažiau kaip 1000 aktyvių antropogeninės kilmės oro erdvės objektų (taikinių / sekų) vienu metu, neviršydama nustatytų vėlavimo ir techninės įrangos išteklių ribų. Nurodytas 1000 aktyvių antropogeninės kilmės oro erdvės objektų skaičius yra minimalus sistemos našumo reikalavimas ir negali būti laikomas maksimaliu sistemos architektūriniu ar licenciniu apribojimu;
13.14. Platforma, atlikdama objekto identifikavimą, privalo pateikti patikimumo koeficientą (procentine išraiška) ir užtikrinti, kad klaidingų teigiamų atpažinimų (angl. False Positive) dažnis neviršytų 5 %, naudojant įvairiarūšius (akustinius, vaizdo, radijo dažnio, radiolokacinius ir pan.) sensorių duomenis;
13.15. Platforma privalo užtikrinti, kad laikas nuo pirminio objekto užfiksavimo sensoriuje iki patvirtintos atžymos (stabilaus sisteminio pėdsako) ir jo judėjimo trajektorijos sudarymo platformoje neviršytų 2 sekundžių, o objekto grėsmės vertinimas būtų koreliuojamas su tikėtina objekto skrydžio trukme fiksuojančių sensorių matomumo ribose ir vertinamoje zonoje esančio efektoriaus veiksmingu efekto nuotoliu;
13.16. Platforma privalo užtikrinti, kad objekto priskyrimo objektų kategorijai (paukštis / balionas / debesy / bepilotis orlaivis ir pan.) laikas turi būti pasiekiamas užtikrinant nustatytą pasitikėjimo slenkstį ir neviršijant maksimalios klaidingų teigiamų (angl. False Positive) ribos, išnaudojant įvairiarūšius (akustinius, vaizdo, radijo dažnio, radiolokacinius ir pan.) sensorių duomenis;
13.17. Platforma turi gebėti realiuoju laiku automatiškai aptikti, identifikuoti ir klasifikuoti gamtinės bei biologinės kilmės objektus (trikdžius) ir taikyti dinaminį jų slopinimą (angl. Clutter Mitigation / Suppression) užtikrinant, kad šie objektai neperkrautų operatoriaus sąsajos, tačiau išliktų sistemos atmintyje tolimesnei analizei;
13.18. Platforma privalo automatiškai apdoroti, sinchronizuoti ir sulieti iš skirtingų šaltinių gaunamus telemetrijos duomenis, identifikuoti dubliuojamus įrašus ir pašalinti sensorines paklaidas. Skirtingiems sensoriams aptikus tą patį fizinį objektą, sistema turi koreliuoti duomenis ir, pasiekus nustatytą patikimumo slenkstį, išlaikyti vieną sisteminį objekto identifikatorių bei vientisą sekimo istoriją.
13.19. Kiekvienam MOGS suformuotam fiziniam oro erdvės objektui turi būti suteiktas vieningas sisteminis identifikatorius. Objekto identifikatorius ir jo istorija turi būti išlaikomi perduodant sekimą tarp skirtingų sensorių, objektui pereinant tarp operacinių rajonų, laikinai praradus dalies sensorių kontaktą ir keičiantis pagrindiniam objektą sekančiam sensoriui.

III. VALSTYBĖS UŽSAKYMO ETAPAI

14. Valstybės užsakymas įgyvendinamas 3 etapais:
14.1. I etapo rezultatas (iki 2  mėn.) – veikiantis prototipas apimantis duomenų perdavimo bei duomenų apdorojimo platformų sukūrimą ir sprendimo perdavimas efektoriams per duomenų atvaizdavimo platformą. Prototipe turi būti ne mažiau kaip 5 integruoti skirtingo tipo sensoriais. Nurodytas ne mažiau kaip 5 skirtingų tipų sensorių skaičius yra prototipo integravimo ir veikimo demonstravimo kriterijus ir negali būti laikomas maksimaliu sistemoje integruojamų sensorių skaičiumi;
14.2. II etapo rezultatas (iki 6 mėn.) – MOGS veikianti kaip savarankiška sistema, kurioje integruoti valdomi sensoriai ir efektoriai (nacionalinis lygmuo). Šiame etape turi būti realizuotas centralizuotas sensorių ir efektorių registrai, nacionalinio lygmens bendro oro situacijos vaizdo formavimas ir centralizuotai konfigūruojamų operacinių rajonų funkcionalumas, įskaitant duomenų/sprendimo perdavimas atitinkamo operacinio rajono vadovavimo elementui ir nenutrūkstamas objektų sekimo perdavimas tarp operacinių rajonų;
14.3. III etapo rezultatas (iki 12 mėn.) – MOGS integravimas su OESKS, bei su Sąjungininkų duomenų perdavimo platformomis. Galutinis MOGS rezultatas turi išlaikyti atvirą ir dokumentuotą architektūrą sensorių ir efektorių integravimui, nereikalaujant keisti pagrindinės MOGS architektūros ir duomenų modelio.
15. Valstybės užsakymo vykdymo metu periodiškai turės būti pademonstruoti tarpiniai rezultatai.

IV. KOMPLEKTACIJA

16. Galutinė MOGS sistemos komplektacija ir jos sudedamųjų dalių apimtis bus patikslinta, įvertinus konsultacijų su pramonės atstovais rezultatus ir rinkoje prieinamus techninius sprendinius. Tikslūs galutinės įrangos kiekiai šiame etape nenustatomi, kadangi sistema projektuojama kaip atviros ir modulinės architektūros, sudarant galimybę ją nuosekliai plėsti vertikaliai, didinant atskirų komponentų pajėgumą, ir horizontaliai, prijungiant papildomus komponentus, platformas ar funkcinius modulius. MOGS architektūroje ir programinės įrangos licencijavime neturi būti nustatyti fiksuoti maksimalūs integruojamų sensorių, operacinių rajonų ar integruojamų efektorių skaičiaus apribojimai; sistemos pajėgumas turi būti didinamas pridedant reikalingus techninius ir programinius išteklius, nekeičiant pagrindinės architektūros.
17. Dalyvis atsako už techninės ir programinės įrangos reikalingos projektui įgyvendinti pateikimą.

V. GARANTINIS LAIKOTARPIS

1. Įsigytai įrangai turi būti suteiktas ne mažiau kaip 24 mėnesių garantinis laikotarpis, skaičiuojamas nuo pirkėjo ir pardavėjo priėmimo – perdavimo akto pasirašymo datos. 
19. Dalyvis atsako už MOGS priežiūrą bei palaikymą (angl. SLA) ne mažiau kaip 24 mėnesių laikotarpiui nuo pirkėjo ir pardavėjo priėmimo – perdavimo akto pasirašymo datos.
_____________________


Valstybės užsakymo „Mažosios oro gynybos sistemos (MOGS) išvystymas“ sąlygų
2 priedas 

(Paraiškos forma)


Krašto apsaugos ministerijos
Gynybos pramonės politikos departamentui


PARAIŠKA
DĖL DALYVAVIMO VALSTYBĖS UŽSAKYME „MAŽOSIOS ORO GYNYBOS SISTEMOS (MOGS) IŠVYSTYMAS“
2026 m. [mėnuo] [diena]
(Data)

	Kandidato pavadinimas (Jeigu dalyvauja ūkio subjektų grupė, surašomi visi jų pavadinimai)
	


	Juridinio asmens teisinė forma, buveinė, juridinio asmens kodas, pridėtinės vertės mokesčio mokėtojo kodas, jei juridinis asmuo yra pridėtinės vertės mokesčio mokėtojas (Jeigu dalyvauja ūkio subjektų grupė, surašoma visų informacija)
	

	Kandidato adresas (Jeigu dalyvauja ūkio subjektų grupė, surašomi visi dalyvių adresai)
	


	Už paraišką atsakingo asmens vardas, pavardė, pareigos
	


	Telefono numeris
	

	El. pašto adresas
	



	Eil. Nr.
	Kvalifikacinis reikalavimas
	Pagrindimas/pateiktų dokumentų pavadinimas
	Dokumento puslapių skaičius

	
	
	[išvardinkite pateikiamus dokumentus]
	

	
	
	
	

	
	
	
	



Planuojami pasitelkti subtiekėjai:
	Subtiekėjų pavadinimas
	Paslaugų pavadinimas, apimtys, kurių vykdymui bus pasitelkti subtiekėjai
	Paslaugų dalis procentais, kuri bus perduota subtiekėjui
	Etapas (-ai)

	
	
	
	

	
	
	
	




Žemiau pasirašydami pareiškiame, patvirtiname ir garantuojame, kad:
1.	esame suinteresuoti dalyvauti valstybės užsakyme, pateikti pasiūlymą dėl valstybės užsakymo vykdymo bei sudaryti valstybės užsakymo sutartį pagal valstybės užsakymo sąlygose nurodytus reikalavimus;
2.	pasirašydamas šią paraišką, ją pasirašantis asmuo patvirtina kartu su paraiška pateikiamų skaitmeninių kopijų tikrumą tokių dokumentų pateikimo momentu.


	Pateikdami šią paraišką, patvirtiname, kad sutinkame su visomis valstybės užsakymo sąlygomis.

Paraiška pasirašoma elektroniniu parašu



______________________________

Valstybės užsakymo „Mažosios oro gynybos sistemos (MOGS) išvystymas“ sąlygų
3 priedas 

(Kandidato deklaracijos forma)

Lietuvos Respublikos krašto apsaugos ministerijai

KANDIDATO DEKLARACIJA

_____________
(Data)
_____________
(Sudarymo vieta)

	1. Aš, ____________________________________________________________________,

	(Kandidato vadovo ar jo įgalioto asmens pareigų pavadinimas, vardas ir pavardė)

	tvirtinu, kad mano vadovaujamas (-a) (atstovaujamas (-a)) ________________________________,

	(Kandidato pavadinimas)

	dalyvaujantis (-i) Valstybės užsakymo „Mažosios oro gynybos sistemos (MOGS) išvystymas“

	konkurse,


1. yra įsteigta ir registruota Europos Sąjungos arba NATO valstybėje – nurodoma valstybė, registracijos data.
2. nėra padaręs rimto profesinio pažeidimo: 
a) nėra padaręs finansinės atskaitomybės ir audito teisės aktų pažeidimo ir nuo jo padarymo dienos praėjo daugiau kaip vieni metai;
b) atitinka minimalius patikimo mokesčių mokėtojo kriterijus, nustatytus Lietuvos Respublikos mokesčių administravimo įstatymo 401 straipsnio 1 dalyje. 
c) nėra padaręs draudimo sudaryti draudžiamus susitarimus, įtvirtintus Lietuvos Respublikos konkurencijos įstatymo 5 straipsnyje ar panašaus pobūdžio kitos valstybės teisės akte, pažeidimo ir nuo jo padarymo dienos praėjo daugiau kaip 3 metai.
2. nėra nemokus, jam nėra iškelta restruktūrizavimo ar bankroto byla, inicijuotos ar pradėtos likvidavimo procedūros, kai jo turtą valdo teismas ar nemokumo administratorius, kai jis su kreditoriais yra sudaręs taikos sutartį (tiekėjo ir kreditorių susitarimą tęsti tiekėjo veiklą, kai tiekėjas prisiima tam tikrus įsipareigojimus, o kreditoriai sutinka savo reikalavimus atidėti, sumažinti ar jų atsisakyti), kai jis nėra sustabdęs ar apribojęs savo veiklos arba jo padėtis pagal valstybės, kurioje jis registruotas, teisės aktus nėra tokia pati ar panaši,
3. nėra padaręs rimto profesinio pažeidimo (išskyrus nurodytą 1 punkte), dėl kurio Krašto apsaugos ministerija (toliau – KAM) abejoja kandidato sąžiningumu ir šį pažeidimą gali įrodyti bet kokiomis tinkamomis priemonėmis. Šiuo pagrindu KAM gali pašalinti kandidatą iš valstybės užsakymo procedūros, jeigu nuo pažeidimo padarymo dienos praėjo mažiau kaip vieni metai, 
4. dėl kandidato per pastaruosius 5 metus nebuvo įsiteisėjęs apkaltinamasis teismo nuosprendis ir šis asmuo neturi neišnykusio ar nepanaikinto teistumo už:
a) dalyvavimą nusikalstamame susivienijime, jo organizavimą ar vadovavimą jam;
b) teroristinį ar su teroristine veikla susijusį nusikaltimą, valstybės paslapties atskleidimą ar praradimą;
c) kyšininkavimą, prekybą poveikiu, papirkimą;
d) sukčiavimą, turto pasisavinimą, turto iššvaistymą, apgaulingą pareiškimą apie juridinio asmens veiklą, kredito, paskolos,  tikslinės paramos, subsidijos ar dotacijos panaudojimą ne pagal paskirtį ar nustatytą tvarką, kreditinį sukčiavimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą finansinės apskaitos tvarkymą ir (arba) organizavimą ar piktnaudžiavimą, kai šiomis nusikalstamomis veikomis kėsinamasi į Europos Sąjungos finansinius interesus, kaip apibrėžta Konvencijos dėl Europos Bendrijų finansinių interesų apsaugos, parengtos vadovaujantis Europos Sąjungos sutarties K.3 straipsniu, 1 straipsnyje;
e) nusikalstamu būdu gauto turto legalizavimą;
f) kitose valstybėse padarytą nusikaltimą, apibrėžtą kitų valstybių baudžiamuosiuose įstatymuose, įgyvendinančiuose Direktyvos 2009/81/EB 39 straipsnio 1 dalyje išvardytus Europos Sąjungos teisės aktus
5. dėl kandidato (juridinio asmens) per pastaruosius 5 metus nėra įsiteisėjęs apkaltinamasis teismo nuosprendis už 4 punkto a–f papunkčiuose nurodytas nusikalstamas veikas.
6. dėl kandidato, kuris yra fizinis asmuo, per pastaruosius 5 metus nėra įsiteisėjęs apkaltinamasis teismo nuosprendis ir šis asmuo neturi neišnykusio ar nepanaikinto teistumo už nusikalstamas veikas nuosavybei, turtinėms teisėms ir turtiniams interesams, intelektinei ar pramoninei nuosavybei, ekonomikai ir verslo tvarkai, finansų sistemai, valstybės tarnybai ir viešiesiems interesams, taip pat už nusikalstamas veikas, susijusias su disponavimu ginklais, šaudmenimis, karine įranga, sprogmenimis, sprogstamosiomis bei radioaktyviosiomis medžiagomis, išskyrus šios lentelės 1 dalyje išvardytas nusikalstamas veikas.
8. dėl kandidato, kuris yra juridinis asmuo, per pastaruosius 5 metus nėra įsiteisėjęs apkaltinamasis teismo nuosprendis už 6 punkte nurodytas nusikalstamas veikas.
9. yra įvykdęs įsipareigojimus, susijusius su socialinio draudimo įmokų mokėjimu pagal valstybės, kurioje jis registruotas, ar Lietuvos Respublikos reikalavimus.
10. yra įvykdęs įsipareigojimus, susijusius su mokesčių mokėjimu pagal valstybės, kurioje jis registruotas, ar Lietuvos Respublikos reikalavimus. 

Kandidatas už deklaracijoje pateiktos informacijos teisingumą atsako įstatymų nustatyta tvarka.

	
	
	
	
	

	(Kandidato arba jo įgalioto asmens pareigų pavadinimas)
	
	(Parašas)
	
	(Vardas ir pavardė)


_______________________________

Valstybės užsakymo „Mažosios oro gynybos sistemos (MOGS) išvystymas“ sąlygų
4 priedas 

(Pasiūlymo forma)

Krašto apsaugos ministerijai

(PIRMINIS, GALUTINIS) PASIŪLYMAS
VALSTYBĖS UŽSAKYMUI „MAŽOSIOS ORO GYNYBOS SISTEMOS (MOGS) IŠVYSTYMAS“

2026 m. [mėnuo] [diena]
(Data)

	Dalyvio pavadinimas /Jeigu dalyvauja ūkio subjektų grupė, surašomi visi jų pavadinimai/
	


	Dalyvio adresas /Jeigu dalyvauja ūkio subjektų grupė, surašomi visi dalyvių adresai/
	


	Už pasiūlymą atsakingo asmens vardas, pavardė, pareigos
	


	Telefono numeris
	

	El. pašto adresas
	



1. PASIŪLYMO APRAŠYMAS:
	Pasiūlymo koncepcija ir architektūra (pateikiama esminė informacija)
	

	Dalyvio pajėgumas įgyvendinti valstybės užsakymą
	

	Produkto technologinės parengties lygis
	



2. PASIŪLYMO KAINA:
	Etapas
	Pasiūlymo kaina, Eur (be pridėtinės vertės mokesčio)
	Pasiūlymo kaina, Eur (su pridėtinės vertės mokesčiu)

	I etapas
	
	

	II etapas 
	
	

	III etapas
	
	

	Viso pasiūlymo kaina:
	
	



3. DALYVIO PLANUOJAMI PASITELKTI SUBTIEKĖJAI:
	Subtiekėjų pavadinimas
	Paslaugų pavadinimas, apimtys, kurių vykdymui bus pasitelkti subtiekėjai
	Paslaugų dalis procentais, kuri bus perduota subtiekėjui
	Etapas (-ai)

	
	
	
	

	
	
	
	





	Pateikdami šį pasiūlymą patvirtiname, kad sutinkame su visomis valstybės užsakymo sąlygomis.

Dalyvio deklaracija:
· Dalyvis įsipareigoja užtikrinti, kad visi pateikti sprendiniai ir techninės charakteristikos bus įgyvendinti tiksliai pagal valstybės užsakymo dokumentuose nurodytas sąlygas.
· Dalyvis įsipareigoja pateikti atitiktį techninei užduočiai patvirtinančius dokumentus, kai tik tai bus techniškai įmanoma arba Užsakovui pareikalavus.
· Dalyvis įsipareigoja užtikrinti, kad valstybės užsakymo objektas bus vystomas bei užtikrinamas jo aptarnavimas ir palaikymas Lietuvoje.


Pasiūlymas pasirašomas elektroniniu parašu



_____________________


Valstybės užsakymo „Mažosios oro gynybos sistemos (MOGS) išvystymas“ sąlygų 
5 priedas 

PASIŪLYMŲ VERTINIMO TVARKA
1. Pasiūlymus vertina komisija ir/ar pasitelkti ekspertai.
2. Dalyvių pasiūlymai vertinami pagal žemiau nurodytus kriterijus:
	Eil. Nr.
	Vertinimo kriterijus
	Kriterijaus paaiškinimas
	Kriterijaus lyginamasis svoris (X), vertinant pasiūlymą

	1.
	Techniniai kriterijai (T):
	-
	7

	1.1.
	Koncepcija ir techninė architektūra (T1)
	Vertinama koncepcijos atitiktis Techninėje užduotyje nustatytiems bendriesiems parametrams, duomenų perdavimo ir duomenų apdorojimo platformų parametrams (vertinama nuo 0 iki 10 balų). 
	3

	1.2.
	Dalyvio pajėgumas įgyvendinti valstybės užsakymą (T2)
	Vertinami dalyvio turimi arba pagrįstai užtikrinami gamybiniai ištekliai, įranga, personalas, gamybos apimtys, kokybės kontrolė, tiekimo grandinės patikimumas, terminų realumas ir galimybė padidinti gamybą, leidimai, licencijos ir pan., kurie būtų pasitelkta valstybės užsakymo vykdymui (vertinama nuo 0 iki 10 balų).
	2

	1.3.
	Produkto technologinės parengties lygis (T3)
	Turimo produkto technologinės parengties lygis (TRL 1-9). Vertinama siūlomo produkto technologinė branda nuo idėjos / koncepcijos iki realioje aplinkoje išbandyto ar komerciškai taikomo sprendimo. Balai skiriami pagal dalyvio pateiktus įrodymus: prototipo aprašymus, bandymų ataskaitas, demonstravimo rezultatus, naudotojų patvirtinimus, sertifikatus ar kitus lygiaverčius dokumentus. Aukštesnis balas suteikiamas aukštesniam TRL (vertinama nuo 0 iki 10 balų, TRL 9 suteikiama 10 balų).
	2

	2.
	Kaina (C)
	-
	3



3. Įvertinimo galutinis balas yra apskaičiuojamas susumuojant techninius kriterijus (T) ir kainą (C). 
4. Techninių kriterijų (T) balas apskaičiuojami sudedant kriterijus T1, T2, T3. 
5. Kiekvienas komisijos narys ir/ar ekspertas, vertindamas atitinkamą kriterijų, suteikia jam vertinimo balą nustatytose ribose. Pagal tokius įvertinimus bus apskaičiuojamas vertinimo balų vidurkis kiekvienai vertinimo kriterijaus reikšmei. 
6. Kriterijaus reikšmės balas (T1, T2, T3) apskaičiuojamas kriterijaus reikšmę palyginant su didžiausia galima kriterijaus reikšme (kuri yra lygi 10) ir padauginus iš kriterijaus lyginamojo svorio (X).
7. Kaina (C) apskaičiuojama mažiausios pasiūlytos kainos (Cmin) ir vertinamo pasiūlymo kainos be PVM (Cp) santykį padauginus iš kainos lyginamojo svorio (X):
[image: ]


8. Visi kriterijai, išskyrus kainą, yra kokybiniai. Pagal kiekvieną vertinimo kriterijų suteikiami balai nuo 0 iki 10. Surinkti balai apvalinami dviejų skaičių po kablelio tikslumu.
	Balai
	Reikšmė

	0 balų
	Pasiūlyme nepateikta informacija, leidžianti įvertinti kriterijų, arba pateikta informacija neatitinka kriterijaus tikslo ar minimalių reikalavimų. Pagal kriterijų papildoma nauda nenustatoma.

	1 balas
	Informacija labai fragmentiška, deklaratyvi arba nepagrįsta. Kriterijaus tikslas paliestas tik formaliai; nėra aišku, kaip siūlomas sprendimas, komanda ar pajėgumas būtų įgyvendinamas.

	2 balai
	Kriterijus atskleistas silpnai. Pateikti pavieniai duomenys ar teiginiai, tačiau jie nepakankami, sunkiai patikrinami arba neparodo realaus pasirengimo ar gebėjimo įgyvendinti siūlomą sprendimą.

	3 balai
	Kriterijus atskleistas ribotai. Matyti tam tikras atitikimas kriterijaus tikslui, tačiau aprašymas neišsamus, trūksta įrodymų, konkretumo arba aiškaus ryšio su užsakovo poreikiu.

	4 balai
	Kriterijus atskleistas iš dalies pakankamai. Pateikta kelių konkrečių elementų, tačiau išlieka reikšmingų trūkumų, neapibrėžtumų ar rizikų, dėl kurių papildoma nauda vertinama kaip ribota.

	5 balai
	Kriterijus atitinka bazinį priimtiną lygį. Pasiūlyme pateikta pakankamai informacijos suprasti siūlomą sprendimą, komandos ar pajėgumų pagrindą, tačiau papildoma nauda, brandumas ar įgyvendinimo patikimumas yra vidutiniai.

	6 balai
	Kriterijus atskleistas geriau nei baziniu lygiu. Pateikta aiški, logiška ir daugiausia pagrįsta informacija; siūloma nauda ar gebėjimas įgyvendinti yra aiškūs, tačiau išlieka keli nepilnai atskleisti aspektai ar rizikos.

	7 balai
	Kriterijus atskleistas gerai. Pasiūlymas yra struktūruotas, konkretus, susietas su valstybės užsakymo tikslu, pateikti pagrindžiantys duomenys, patirtis ar įrodymai. Papildoma nauda reikšminga, trūkumai nedideli.

	8 balai
	Kriterijus atskleistas labai gerai. Informacija išsami, nuosekli, pagrįsta ir patikrinama; aiškiai parodytas sprendimo, komandos ar pajėgumų realumas, pasirengimas ir reikšminga papildoma nauda užsakovui.

	9 balai
	Kriterijus atskleistas itin gerai. Pasiūlymas beveik visiškai atitinka aukščiausią vertinimo lygį: pateiktas aukštas brandumas, stiprus pagrindimas, realus įgyvendinimo planas ir labai didelė papildoma nauda. Gali būti tik nežymių, esminės reikšmės neturinčių trūkumų.

	10 balų
	Kriterijus atskleistas maksimaliai. Pasiūlymas yra visapusiškas, aiškus, pagrįstas, patikrinamas ir tiesiogiai susietas su valstybės užsakymo tikslu; nėra reikšmingų trūkumų. Siūlomas sprendimas, komanda ar pajėgumas suteikia didžiausią papildomą naudą ir pagrįstai laikytinas geriausiai atitinkančiu kriterijaus tikslą.


_______________________

Valstybės užsakymo „Mažosios oro gynybos sistemos (MOGS) išvystymas“ sąlygų 
6 priedas 


VALSTYBĖS UŽSAKYMO SUTARTIS

I. SPECIALIOJI DALIS

20............................ Nr.
         (sudarymo vieta)


(Užsakovas), atstovaujamas (padalinys, pareigos, vardas, pavardė), veikiančio (-ios) pagal (dokumentas, kurio pagrindu veikia asmuo) (toliau – Užsakovas), ir

(Dalyvis), atstovaujamas (pareigos, vardas, pavardė), veikiančio (-ios) pagal (dokumentas, kurio pagrindu veikia asmuo) (toliau – Dalyvis), (jei tai ūkio subjektų grupė – atitinkami duomenys apie kiekvieną partnerį)

toliau kartu šioje valstybės užsakymo sutartyje vadinami „Šalimis“, o kiekvienas atskirai – „Šalimi“, vadovaudamosi Lietuvos Respublikos gynybos ir saugumo pramonės įstatymu ir Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašu, patvirtintu Lietuvos Respublikos krašto apsaugos ministro 2024 m. liepos 4 d. įsakymu Nr. V-595 „Dėl Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašo patvirtinimo“,

sudarė šią valstybės užsakymo sutartį, toliau vadinamą „Sutartimi“, ir susitarė dėl toliau išvardintų sąlygų.

	1. Sutarties objektas
1.1. Dalyvis įsipareigoja šioje Sutartyje nustatyta tvarka ir sąlygomis išvystyti Mažosios oro gynybos sistemą (MOGS), atitinkančią Sutarties 1 priede „Techninė užduotis“ (toliau – 1 priedas) nustatytus ir kitus Sutartyje numatytus reikalavimus.
1.2. Užsakovas įsipareigoja Sutartyje nustatytomis sąlygomis priimti Sutarties 1 priede pateiktą Sutarties reikalavimus atitinkantį Valstybės užsakymo rezultatą ir sumokėti Sutarties kainą Sutartyje nustatyta tvarka.

	2. Sutarties kaina/vertė/paslaugų įkainiai/kainodaros taisyklės
2.1. Valstybės užsakymo kaina pagal etapus:
         I etapo kaina – <...>. 
         II etapo kaina – <...>.
         III etapo kaina – <...>.
2.2. Užsakovas šią kainą moka dalimis šioje sutartyje nustatyta tvarka, terminais ir sąlygomis. Riziką dėl kitų mokesčių ir (ar) bet kokių kitų išlaidų reikalingų šios Sutarties vykdymui prisiima Dalyvis, kaip tai nurodoma Sutarties Bendrosios dalies 2.4 punkte. Pakitus mokestinei aplinkai ir atsiradus kitiems mokesčiams ar atsiradus išlaidoms ar dėl bendro kainų lygio pasikeitimo bei paslaugų grupių kainų pokyčių Kaina nebus perskaičiuojama, išskyrus Sutarties bendrosios dalies 2.2 punkte nustatytu atveju.


	3. Valstybės užsakymo vykdymo terminas ir sąlygos 
3.1. Valstybės užsakymo vykdymo trukmė:
         I etapo įgyvendinimo trukmė – 2 mėn. nuo Sutarties pasirašymo dienos;
         II etapo įgyvendinimo trukmė – 6 mėn. nuo Dalyvio informavimo apie Užsakovo Sprendimą vykdyti II etapą dienos (I etapo rezultatų perdavimo-priėmimo akto pasirašymo dienos);
         III etapo įgyvendinimo trukmė – 12 mėn. nuo Dalyvio informavimo apie Užsakovo Sprendimą vykdyti III etapą dienos (II etapo rezultatų perdavimo-priėmimo akto pasirašymo dienos);
3.2. Valstybės užsakymo vykdymo sąlygos – pasibaigus I ir II etapams, Dalyvio pateikti rezultatai vertinami Sutarties 2 priede nustatyta tvarka ir kriterijais. Užsakovas turi teisę vienašališkai priimti sprendimą dėl valstybės užsakymo kito etapo įgyvendinimo tikslingumo ir vykdymo. 
3.3. Jeigu Užsakovas nustato, kad Valstybės užsakymo rezultato techniniai, funkciniai, kiekybės ir kokybės kriterijai neatitinka Sutarties 1 priede „Techninė užduotis“ nustatytų reikalavimų:
3.3.1. I etapo Dalyviui mokėtina Sutarties 2.2 punkte nurodyta kaina mažinama Sutarties specialiosios dalies šiame papunktyje nustatyta tvarka proporcingai pasiektiems rezultatams, jeigu Dalyvis pateikia įrodymus, kad pasiekti konkrečių techninių, funkcinių, kiekybės ar kokybės kriterijų yra objektyviai neįmanoma. Mokėtina suma mažinama atsižvelgiant į pasiektus Sutarties 1 priedo I ir II skyriuose nustatytus funkcionalumus ir techninius parametrus: pasiekus iki 50 proc. Techninėje užduotyje nustatytų funkcionalumų ir techninių parametrų, mokama 50 proc. I etapo Kainos vertės, pasiekus 50-79 proc. Techninėje užduotyje nustatytų funkcionalumų ir  techninių parametrų  mokama 80 proc. I etapo Kainos vertės, pasiekus 80-100 proc. sumokama visa I etapo Kaina. Valstybės užsakymo I etapo rezultatai priimami pasirašant paslaugų perdavimo-priėmimo aktą pagal 3 priede pateiktą formą (toliau – perdavimo-priėmimo aktas), kuriame fiksuojama mokėtina I etapo Kaina ir nurodoma, ar bus vykdomas II etapas. 
3.3.2. Jeigu Valstybės užsakymo rezultato I etapo techniniai, funkciniai, kiekybės ir kokybės kriterijai neatitinka Sutarties 1 priede nustatytų reikalavimų ir Dalyvis negali pagrįsti, kad to neįmanoma pasiekti dėl objektyvių priežasčių, fiksuota kaina už I etapą Dalyviui nemokama. Jeigu Valstybės užsakymo rezultato II ir III etapų techniniai, funkciniai, kiekybės ir kokybės kriterijai neatitinka Sutarties 1 priede nustatytų reikalavimų, fiksuota kaina už II ir III etapą Dalyviui nemokama. 
3.4. Jeigu Užsakovas priima sprendimą nevykdyti valstybės užsakymo kito etapo, Sutarties Specialiosios dalies 3.3 punkte nustatyta tvarka Dalyviui sumokama įvykdyto etapo kaina; valstybės užsakymo kitas (-i) etapas (-i) nėra vykdomas (-i).
3.5. Valstybės užsakymo II ir III etapų rezultatai priimami pasirašant perdavimo-priėmimo aktą (3 priedas), jeigu Prekės atitinka Sutartyje ir jos prieduose nurodytus reikalavimus. 
3.6. Dalyvis neatsako už funkcionalumų nepasiekimą, kurie nuo jo nepriklauso ir susiję su trečiųjų šalių veiksmais (susitarimais su kitomis valstybės institucijomis, Sąjungininkais dėl prieigos prie jų sistemų).
3.7. Dalyvis pasirašydamas Prekių priėmimo–perdavimo aktą privalo kartu pateikti visą Prekės dokumentaciją kaip nustatyta Sutarties 1 priede. 
3.8. Dalyvis privalo užtikrinti, kad Sutarties sudarymo ir vykdymo metu neatsirastų aplinkybių nurodytų Nacionaliniam saugumui užtikrinti svarbių objektų apsaugos įstatymo 11 straipsnio 1 dalies nurodytų aplinkybių. Užsakovas turi teisę bet kuriuo metu atlikti Lietuvos Respublikos krašto apsaugos sistemos organizavimo ir karo tarnybos įstatymo 9 straipsnio 4 dalies 10 punkte nurodytą procedūrą ir įvertinti finansavimo atitiktį nacionalinio saugumo interesams.
3.9. Dalyviui draudžiama (be atskiro raštiško suderinimo su Užsakovu) į karinę teritoriją įvežti Prekes (prekių pakuotes), prie kurių yra pridėti elektronikos prietaisai, skirti vaizdo ar garso įrašymui ar pasiklausymui, geografinės vietos nustatymui ir duomenų perdavimui. Dalyvis privalo laikytis Užsakovo įleidimo į karinę teritoriją tvarkos (Ribojimai nustatyti Transporto priemonių, jose esančių asmenų, karių ir tarnybos ar darbo santykiais su krašto apsaugos sistema susijusių asmenų, lankytojų įleidimo ir jų turimų daiktų (nešulių) patikros, prieš jiems patenkant į karines teritorijas, taisyklėse, patvirtintose Lietuvos Respublikos krašto apsaugos ministro 2009 m. vasario 9 d. įsakymu Nr. V-107 „Dėl Transporto priemonių, jose esančių asmenų, karių ir tarnybos ar darbo santykiais su krašto apsaugos sistema susijusių asmenų, lankytojų įleidimo ir jų turimų daiktų (nešulių) patikros, prieš jiems patenkant į karines teritorijas, taisyklių patvirtinimo“).
3.10. Dalyvis privalo užtikrinti, kad Prekių dalys, jų komponentai ir/arba jų mazgai nėra pagaminti Viešųjų pirkimų įstatymo 92 straipsnio 14 ir 15 dalyse numatytuose sąrašuose nurodytose valstybėse ar teritorijose.
3.11. Intelektinės nuosavybės nuostatos, atitinkančios konkursų sąlygas ir derybų rezultatus.


	4. Apmokėjimo tvarka
4.1. Užsakovas su Dalyviu atsiskaito Sutarties bendrosios dalies 4.1 papunktyje nustatyta tvarka atskirai už kiekvieną etapą. 
4.2. Numatomas avanso mokėjimas – iki 30 procentų nuo valstybės užsakymo etapo kainos. Avanso mokėjimui taikomos Sutarties Bendrosios dalies 4.3–4.6 punktuose nustatytos sąlygos. Sumokėtas avansas išskaičiuojamas iš pirmų iš eilės mokėtinų Dalyviui sumų.
4.3. Dalyvio pateiktos elektroninės sąskaitos turi atitikti 2017 m. spalio 16 d. Europos elektroninių sąskaitų standartą, nustatytą Europos Komisijos įgyvendinimo sprendime Nr. (ES) 2017/1870 „Dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES“. Neatitinkančios Europos elektroninių sąskaitų standarto elektroninės sąskaitos gali būti pateikiamos tik naudojantis informacine sistema „SABIS“, nurodant Užsakovą, Mokėtoją, Sutarties numerį ir datą. Jeigu Dalyvis nepateikia sąskaitos informacinės sistemos „SABIS“ priemonėmis, Mokėtojas neatlieka mokėjimo.
4.4. Tik tuo atveju, kai Dalyvis negali pateikti Sutarties Specialiosios dalies 4.3 punkte nurodyto dokumento, naudojantis informacinės sistemos „SABIS“ priemonėmis, Dalyvis gali pateikti Užsakovui sąskaitą „Portable Document Format“ (.pdf) formatu el. paštu Mokėtojo / Užsakovo nurodytais rekvizitais. Dalyvis raštu iš anksto informuos Užsakovą apie galimybę pateikti elektronines sąskaitas.

	5. Užsakovo teisė vienašališkai nutraukti Sutartį 
5.1. Dalyviui vėluojant teikti Valstybės užsakymo rezultatą daugiau kaip 1 mėn. nuo etapo pabaigos, Užsakovas turi teisę Sutarties Bendrosios dalies 9.2 punkte nustatyta tvarka Sutartį nutraukti.
5.2. Kiti vienašalio Sutarties nutraukimo atvejai numatyti Sutarties Bendrosios dalies 9.2 punkte.


	6. Valstybės užsakymo rezultatų kokybė 
6.1. Prekių kokybė turi atitikti Sutartyje ir jos prieduose nustatytus reikalavimus. 
6.2. Užsakovas turi teisę, dalyvaujant Dalyviui ar jo įgaliotam atstovui, atlikti gautų valstybės užsakymo rezultatų bandymus / testavimą per Sutarties Bendrosios dalies 4.2 punkte nurodytą terminą, kad būtų nustatomas jų atitikimas Sutartyje ir jos prieduose nustatytiems reikalavimams. 
6.3. Valstybės užsakymo rezultatas priimamas pasirašius perdavimo-priėmimo aktą, pagal Sutarties 3 priede nustatytą formą.

	7. Garantiniai įsipareigojimai
7.1. Dalyvio perduotų prekių garantijos terminas nustatytas Sutarties 1 priede.
7.2. Dalyvio pristatytų Prekių sandėliavimo terminas – 24 (dvidešimt keturi) mėnesiai, per kurį Prekės turi išlaikyti visas kokybines savybes ir atitikti Sutarties bei jos priedų reikalavimus. Prekių sandėliavimo terminas yra pradedamas skaičiuoti nuo rezultato perdavimo-priėmimo dienos. Jei dalyvio pristatytos Prekės iki Prekių sandėliavimo termino pabaigos pradedamos eksploatuoti, dalyvis suteikia  Prekių eksploatavimo garantiją, kurios terminas – 24 (dvidešimt keturi) mėnesiai nuo Prekių išdavimo iš sandėlio dienos. Tuo atveju, kai dalyvis taiko garantijos terminus ilgesnius už nurodytus šiame punkte, Dalyvis privalo suteikti Dalyvio nustatytus garantijos terminus.
7.3. Dalyvis Sutarties Bendrosios dalies 6.3 punkte nurodytus įsipareigojimus turi įvykdyti ne vėliau kaip per 30 (trisdešimt) dienų nuo pranešimo raštu apie Prekių trūkumus gavimo.
7.4. Dalyviui pavėlavus ištaisyti Prekių trūkumus arba pakeisti Prekes naujomis per Sutarties Specialiosios dalies 7.3 punkte nurodytą terminą, taikoma Sutarties Specialiosios dalies 9.2 punkte nustatyta atsakomybė.
7.5. Dalyvis užtikrina Prekių aptarnavimą ir palaikymą Lietuvoje.

	8. Papildomas prievolių įvykdymo užtikrinimas
8.1. Nenustatoma.


	9. Kitos sąlygos
9.1. Sutarties Bendrosios dalies 11.1 punkte nurodytų Šalių iš anksto sutartų minimalių nuostolių dydis yra – 0,05 procento dydžio nuo nepristatytų Prekių kainos be PVM už kiekvieną uždelstą dieną.
9.2. Sutarties Bendrosios dalies 11.3 punkte nurodytų Šalių iš anksto sutartų minimalių nuostolių dydis yra – 0,05 procento dydžio nuo nepakeistų/nesuremontuotų Prekių kainos be PVM už kiekvieną uždelstą dieną.
9.3. Sutarties Bendrosios dalies 11.4 punkte nurodytų Šalių iš anksto sutartų minimalių nuostolių dydis yra______ Eur (suma žodžiais) 5 (penki) procentai nuo Sutarties kainos be PVM. 
9.4. Nenugalimos jėgos aplinkybių trukmė – 30 (trisdešimt) dienų, taikant Sutarties Bendrosios dalies 9.1.2 punkto sąlygas.
9.5. Dalyvis šiai Sutarčiai vykdyti pasitelks subtiekėją (-us): (nurodomas subtiekėjo (-ų) pavadinimas). Subtiekėjo (-jų) keitimo tvarka nurodyta Sutarties bendrosios dalies 15.9 punkte. arba Dalyvis šiai Sutarčiai vykdyti subtiekėjo (-ų) nepasitelks (jei subtiekėjas nebus pasitelktas).
9.6. Dalyvio atstovas (ai) – <...>.
9.7. Užsakovo atstovas (ai) – <...>.
9.8. Sutarties priedai:
1 priedas „Techninė užduotis“
2 priedas „Valstybės užsakymo rezultatų vertinimo tvarka ir kriterijai“
3 priedas „Perdavimo-priėmimo akto forma“
kita


	10. Sutarties galiojimas
10.1. Sutartis galioja 24 mėn. nuo Sutarties įsigaliojimo dienos, o finansinių ir garantinių įsipareigojimų atžvilgiu – iki visiško finansinių ir garantinių įsipareigojimų įvykdymo. 
10.2. Sutarties pratęsimas – sutartis gali būti pratęsta 3 mėn.


	11. Užsakovo rekvizitai


	12. Gavėjo rekvizitai


	13. Dalyvio rekvizitai





UŽSAKOVAS					DALYVIS


VALSTYBĖS UŽSAKYMO SUTARTIS


II. BENDROJI DALIS


1. Sąvokos
1.1. Šioje Sutartyje naudojamos pagrindinės sąvokos:
1.1.1. Sutartis – šios valstybės užsakymo sutarties bendroji ir specialioji dalys, valstybės užsakymo sutarties priedai. 
1.1.2. Sutarties Šalys – Užsakovas ir Dalyvis.
1.1.3. Mokėtojas – krašto apsaugos sistemos juridinis asmuo ar jo padalinys, mokantis už prekes Sutartyje nurodytomis sąlygomis ir nurodytas Sutarties Specialiojoje dalyje ir pasirašydamas priėmimo perdavimo aktą (ar kitą spec. dalyje nurodytą dokumentą) patikrina jų kiekį ir komplektaciją.
1.1.4. Gavėjas – krašto apsaugos sistemos juridinis asmuo ar jo padalinys, nurodytas Sutarties Specialiojoje dalyje arba Sutarties priede, kuriam pristatomos prekės (Sutarties specialiojoje dalyje nurodytais atvejais Užsakovas, Gavėjas ir Mokėtojas gali sutapti). 
1.1.5. Trečiasis asmuo – tai bet kuris fizinis ar juridinis asmuo (taip pat valstybė, valstybės institucijos, savivaldybė, savivaldybės institucijos), išskyrus Mokėtoją ar Gavėją, kuris nėra šios Sutarties šalis.
1.1.6. Licencijos - visos reikalingos licencijos ir/arba leidimai būtini Sutarties vykdymui.
1.1.7. Sutarties objektas - prekės ir visos su jų pardavimu susijusios paslaugos (personalo apmokymai, instaliavimas, įdiegimas, pristatymas ir kt.), dėl kurių Sutarties šalys susitarė Sutarties Specialiojoje dalyje ir kurios atitinka Sutarties ir jos priedų nustatytus reikalavimus.
1.1.8. Šalių iš anksto sutarti minimalūs nuostoliai – tai Sutarties nustatyta arba Sutartyje nustatyta tvarka apskaičiuota ir neginčijama pinigų suma, kurią Dalyvis įsipareigoja sumokėti Užsakovui, jeigu sutartiniai įsipareigojimai neįvykdyti arba netinkamai įvykdyti.
1.1.9. Kainodaros taisyklės – sutartyje nustatyta kaina/įkainiai ar sutarties kainos/įkainių apskaičiavimo bei kainos/įkainių koregavimo taisyklės.
1.1.10. Prekių siunta – tai vienu metu pristatomų prekių kiekis.
1.1.11. Prekių partija – tai prekės, turinčios tas pačias savybes, pagamintos pagal tą pačią technologiją, tomis pačiomis sąlygomis, iš žaliavų ar medžiagų gautų iš to paties žaliavų ar medžiagų gamintojo/ pardavėjo.
1.1.12. Medžiagų partija – tam tikras medžiagos kiekis, pagamintas, pagal tą pačią technologiją, tomis pačiomis sąlygomis, iš tų pačių žaliavų, gautų iš to paties žaliavų gamintojo ar pardavėjo. Nustatytos medžiagos partijos kokybę patvirtinančiu įrodymu gali būti laikomas laboratorijos tyrimų protokolas, gamintojo atitikties deklaracija, įvertinimo pažymėjimas arba sertifikatas.
1.2. Šalių iš anksto sutartų minimalių nuostolių skaičiavimas pradedamas kitą dieną po paskutinės pagal Sutartį įsipareigojimų įvykdymo termino dienos ir baigiamas Sutarties šaliai įvykdžius įsipareigojimus (paskutinė skaičiavimo diena yra laikoma įsipareigojimų įvykdymo diena).
1.3. Sutarties dalių ir straipsnių pavadinimai yra naudojami tik nuorodų patogumui, ir aiškinant Sutartį gali būti naudojami tik kaip papildoma priemonė.
1.4. Jeigu Sutartyje nenustatyta kitaip, Sutarties trukmė ir kiti terminai yra skaičiuojami kalendorinėmis dienomis. 
1.5. Jeigu mokėjimų ar prievolių įvykdymo terminas sutampa su oficialių švenčių ir ne darbo diena Lietuvos Respublikoje, tai pagal Sutartį prievolės įvykdymo ir mokėjimų terminas yra po to einanti darbo diena. 
1.6. Sutartyje, kur reikalauja kontekstas, žodžiai pateikti vienaskaitoje, gali turėti daugiskaitos prasmę ir atvirkščiai.
1.7. Tais atvejais, kai tam tikra prasmė yra skirtinga tarp nurodytosios žodžiais ir nurodytosios skaičiais, vadovaujamasi žodine prasme.

2. Sutarties kaina/prekių įkainiai/kainodaros taisyklės
2.1. Sutarties kaina/įkainiai - pinigų suma, kuri Sutartyje nustatyta tvarka ir terminais sumokama Dalyviui. Užsakovas yra atsakingas Dalyviui už tinkamą Mokėtojo prievolės sumokėti Sutartyje nurodytą kainą įvykdymą. 
2.2. Sutarties kaina/įkainiai yra pastovūs ir nekeičiami visą Sutarties galiojimo laikotarpį, išskyrus atvejus, kai po Sutarties pasirašymo keičiasi prekėms taikomo PVM/akcizų tarifas arba kaina/įkainiai keičiami po derybų. Perskaičiuota kaina/įkainiai įforminami raštišku Šalių susitarimu ir taikomi prekėms, kurios pristatomos po tokio Šalių pasirašyto susitarimo įsigaliojimo dienos.
2.3. Prekių įkainiai keičiami vadovaujantis Sutarties priede nustatytomis kainodaros taisyklėmis. Perskaičiuoti įkainiai įforminami raštišku Šalių susitarimu ir taikomi prekėms, kurios pristatomos po tokio Šalių pasirašyto susitarimo įsigaliojimo dienos (jei spec. dalyje nurodyta, kad ši sąlyga taikoma).
2.4. Dalyvis į Sutarties kainą/prekių įkainius privalo įskaičiuoti visas su prekių tiekimu susijusias išlaidas ir mokesčius, įskaitant, bet neapsiribojant:
2.4.1. logistikos (transportavimo) išlaidas;
2.4.2. pakavimo, pakrovimo, tranzito, iškrovimo, išpakavimo, tikrinimo, draudimo ir kitas su prekių tiekimu susijusias išlaidas;
2.4.3. visas su dokumentų, kurių reikalauja Užsakovas, rengimu ir pateikimu susijusias išlaidas;
2.4.4. pristatytų prekių surinkimo vietoje ir/arba paleidimo, ir/arba priežiūros išlaidas;
2.4.5. aprūpinimo įrankiais, reikalingais pristatytų prekių surinkimui ir/arba priežiūrai, išlaidas;
2.4.6. naudojimo ir priežiūros instrukcijų, numatytų Techninėje užduotyje, pateikimo išlaidas;
2.4.7. prekių garantinio remonto išlaidas;
2.4.8. visas su darbinių pavyzdžių pagaminimu ir pateikimu Užsakovui susijusias išlaidas;
2.4.9. visas su medžiaginių pavyzdžių (pagrindinių ir priedų), kurios naudojamos produkto gamyboje, pagaminimu ir pateikimu Užsakovui susijusias išlaidas.
2.5. Užsienio valiutų kursų svyravimo, gamintojų kainų keitimo rizika tenka Dalyviui.
2.6. Su Sutarties specialiojoje dalyje nurodytu Subtiekėju (-ais) Užsakovas ir Dalyvis gali sudaryti trišalę tiesioginio atsiskaitymo sutartį, kuria Šalių ir Subtiekėjo sutarta apimtimi ir sąlygomis Dalyvis perleidžia teisę Subtiekėjui reikalauti, kad jam būtų sumokėta sutarta Sutarties kainos dalis. Reikalavimo teisės perleidimas Subtiekėjui nesudarius tiesioginio atsiskaitymo Sutarties, negalioja.
2.7. Subtiekėjas, norėdamas, kad pagal sutartį būtų atsiskaityta tiesiogiai su juo raštu praneša Užsakovui, kad pageidauja sudaryti tiesioginio atsiskaitymo sutartį. Kartu su prašymu sudaryti tiesioginio atsiskaitymo sutartį Subtiekėjas turi pateikti:
2.7.1. Pagrindines tiesioginio atsiskaitymo sutarties sąlygas nurodytas Sutarties Bendrosios dalies 2.8 punkte. 
2.7.2. Dalyvio patvirtinimą, kad jis sutinka Subtiekėjo siūlomomis sąlygomis sudaryti tiesioginio atsiskaitymo sutartį. 
2.8. Tiesioginio atsiskaitymo sutartyje yra nustatoma Sutarties kainos dalis, kurios reikalavimo teisė yra perleidžiama Subtiekėjui, mokėjimų tvarka, kuri turi atitikti Sutarties specialiojoje dalyje nustatytą tvarką, Subtiekėjo pareiga pateikti sąskaitas tik suderinus su Dalyviu ir pateikus šio suderinimo rašytinius įrodymus, Šalių ir Subtiekėjo pareiga informuoti apie rekvizitų pasikeitimus, mokėjimų vykdymo tvarka įvykus ginčui tarp Dalyvio ir Subtiekėjo, papildomas prievolių, užtikrinimas. 
2.9. Tiesioginio atsiskaitymo sutartis turi būti sudaryta ne vėliau kaip iki dienos, nuo kurios atsiranda mokėjimo prievolė pagal Sutarties Bendrosios dalies 4.1 punktą. 
2.10. Tiesioginis atsiskaitymas su Subtiekėju neatleidžia Dalyvio nuo jo prisiimtų įsipareigojimų pagal sudarytą Valstybės užsakymo sutartį. Sutartyje numatytos Dalyvio teisės, pareigos ir kiti įsipareigojimai nesusiję su reikalavimo teise sumokėti Sutarties kainą perleidimu Subtiekėjui negali būti perduoti.
2.11. Užsakovas turi teisę reikšti Subtiekėjui visus atsikirtimus, kuriuos jis turėjo teisę reikšti Dalyviui iki reikalavimo teisės perdavimo.
2.12. Kilus ginčui tarp Dalyvio ir Subtiekėjo dėl tiesioginio atsiskaitymo sutartyje numatytų atsiskaitymų ar jų tvarkos, visos mokėjimo prievolės vykdomos Dalyviui. Jei Subtiekėjo reikalavimas (sąskaita ar kitas dokumentas) yra nesuderintas su Dalyviu, bus laikoma, kad tarp Dalyvio ir Subtiekėjo yra kilęs ginčas. 
2.13. Visi Pirkimo sutarties mokėjimų dokumentai yra teikiami elektroninėmis priemonėmis. .

3. Prekių tiekimo terminai ir sąlygos
3.1. Prekės pristatomos Sutarties Specialiojoje dalyje (arba Sutarties priede (-uose)) numatytais terminais ir tvarka.
3.2. Prekes Dalyvis pristato savo rizika be papildomo apmokėjimo. Mokėtojas nuosavybės teisę į prekes įgyja Dalyviui ir Užsakovui/Mokėtojui (Sutartyje numatytais atvejais – Gavėjui) pasirašius dokumentą, patvirtinantį prekių perdavimą-priėmimą, kuris pasirašomas tik tuo atveju, jeigu prekės yra kokybiškos ir atitinka Sutartyje ir jos priede (-uose) joms nustatytus reikalavimus. Mokėtojas pasirašydamas dokumentą, patvirtinantį prekių perdavimą-priėmimą, patvirtina prekių kiekio ir komplektacijos atitiktį Sutarties ir jos priedų reikalavimams, o Užsakovas pasirašydamas dokumentą, patvirtinantį prekių perdavimą-priėmimą, patvirtina prekių kokybės atitiktį Sutarties ir jos priedų reikalavimams. Kai pristatytos prekės yra kokybiškos ir atitinka Sutartyje ir jos priede (-uose) joms nustatytus reikalavimus dokumentas, patvirtinantis prekių perdavimą-priėmimą, turi būti pasirašomas ne vėliau kaip per 30 dienų, išskyrus kai prekėms atliekami laboratoriniai bandymai / testavimas. 
3.3. Už prekes, pateiktas viršijant Sutartyje nurodytus kiekius, Dalyviui neapmokama.
3.4. Dalyviui pristačius mažesnę prekių siuntą negu nurodyta Sutartyje, yra laikoma, kad prekės nebuvo pristatytos. Dalyvis savo lėšomis prekes turi atsiimti ir, jeigu dėl to yra praleidžiamas pristatymo terminas, Dalyviui taikomos Sutarties Bendrosios dalies 11.1 punkte numatytos baudos. 

4. Mokėjimo terminai ir sąlygos
4.1. Dalyviui sumokama, kai sutarties objektas atitinkantis Sutartyje ir jos priede (-uose) nustatytus reikalavimus perduodamas Mokėtojui ar Gavėjui, Sutartyje nustatyta tvarka pasirašius dokumentą, patvirtinantį prekių perdavimą-priėmimą, per 30 (trisdešimt) dienų nuo dokumento, patvirtinančio prekių perdavimą-priėmimą, ir sąskaitos faktūros gavimo dienos. Sąskaita faktūra turi būti pateikiama Mokėtojui elektroninėmis priemonėmis Sutarties Specialiojoje dalyje nustatyta tvarka. Vėluojant atsiskaityti šiame punkte numatytu terminu, Dalyviui pareikalavus (ne vėliau kaip per 30 (trisdešimt) dienų nuo pareikalavimo gavimo), jam mokamos palūkanas pagal Lietuvos Respublikos mokėjimų, atliekamų pagal komercines sutartis, vėlavimo prevencijos įstatymą.
4.2. Dalyviui pristačius prekes, Užsakovas per 3 (tris) dienas turi teisę nuspręsti, ar Dalyvio pristatytoms prekėms (nustatytai prekių partijai ar/ir siuntai) bus atliekami laboratoriniai bandymai / testavimas tam, kad būtų įsitikinta, jog prekės atitinka Sutartyje ir jos priede (-uose) nustatytus reikalavimus. Jeigu Užsakovas priima sprendimą, kad laboratoriniai bandymai / testavimas prekėms nebus atliekami, prekės, atitinkančios Sutartyje ir jos priede (-uose) nustatytus reikalavimus, priimamos ir už priimtas prekes Mokėtojas sumoka Dalyviui per 30 (trisdešimt) dienų nuo sąskaitos faktūros gavimo dienos. Jeigu Užsakovas nusprendžia, kad laboratoriniai bandymai / testavimas prekėms bus atliekami, už prekes sumokama per 30 (trisdešimt) dienų po to, kai yra gauti laboratorinių bandymų / testavimo rezultatai ir patvirtinta, kad prekės atitinka Sutartyje ir jos priede (-uose) nustatytus reikalavimus (jei spec. dalyje nurodyta, kad sąlyga dėl avanso taikoma).
4.3. Jeigu už prekes bus mokamas Sutarties Specialiojoje dalyje nurodyto dydžio avansas, Dalyvis įsipareigoja per 5 (penkias) darbo dienas nuo pranešimo gavimo dienos pateikti Mokėtojo sumokamo avanso sumai, avansinio apmokėjimo banko garantiją arba draudimo bendrovės laidavimo raštą (kuri/-is galiotų 2 (du) mėnesius ilgiau nei prekių pristatymo terminas) ir avansinio mokėjimo sąskaitą. Jeigu avanso apmokėjimas bus užtikrintas laidavimu, Dalyvis taip pat turi pateikti patvirtinimą iš draudimo bendrovės (apmokėjimą įrodantį dokumentą ar pan.), kad laidavimo raštas yra galiojantis (jei spec. dalyje nurodyta, kad sąlyga dėl avanso taikoma).
4.4. Avansinio apmokėjimo banko garantijoje ar laidavimo rašte privalo būti įrašyta, kad garantas/laiduotojas neatšaukiamai ir besąlygiškai įsipareigoja per 14 (keturiolika) dienų nuo raštiško pranešimo, patvirtinančio Sutarties nutraukimą dėl Dalyvio kaltės, iš Užsakovo gavimo, sumokėti Mokėtojui sumą, neviršijančią laidavimo/garantijos sumos, pinigus pervedant į Mokėtojo sąskaitą. 
4.5. Avansinio apmokėjimo banko garantijoje ar laidavimo rašte negali būti nurodyta, kad garantas ar laiduotojas atsako tik už tiesioginių nuostolių atlyginimą. Negali būti įrašytos nuostatos ar sąlygos, kurios įpareigotų Užsakovą ar Mokėtoją įrodyti garantiją ar laidavimo raštą išdavusiai įmonei, kad su Dalyviu Sutartis nutraukta teisėtai arba kitaip leistų garantiją ar laidavimo raštą išdavusiai įmonei nemokėti (arba vilkinti mokėjimą) garantija ar laidavimu užtikrinamos (laiduojamos) sumos. 
4.6. Avansinio apmokėjimo banko garantija arba draudimo bendrovės laidavimo raštas, neatitinkantys Sutarties Bendrosios dalies 4.3-4.5 punktuose nustatytų reikalavimų, nebus priimami. Tokiu atveju bus laikoma, kad Dalyvis avansinio apmokėjimo banko garantijos arba draudimo bendrovės laidavimo rašto Užsakovui nepateikė ir bus atsiskaitoma pagal Sutarties Bendrosios dalies 4.1 punktą.
4.7. Avansas sumokamas per 10 (dešimt) dienų nuo avansinio apmokėjimo banko garantijos ar draudimo bendrovės laidavimo rašto ir avansinio mokėjimo sąskaitos gavimo dienos.
4.8. Šalys turi teisę sudaryti papildomus susitarimus dėl avansinio apmokėjimo banko garantijoje arba draudimo bendrovės laidavimo rašte numatytos sumos sumažinimo Dalyviui tinkamai įvykdžius dalį įsipareigojimų.

5. Prekių kokybė (taikoma valstybės užsakymo II-III etapui)
5.1. Prekės turi atitikti Sutartyje ir jos priede (-uose) nurodytus reikalavimus. 
5.2. Dalyvis sutinka, kad, vadovaujantis LKS STANAG 4107 reikalavimais, Valstybinio kokybės užtikrinimo atstovas Lietuvoje gali kreiptis į atitinkamą NATO valstybės ar organizacijos Valstybinio kokybės užtikrinimo padalinį Dalyvio valstybėje, kad būtų vykdoma Valstybinio kokybės užtikrinimo priežiūra sutarties vykdymo laikotarpiu (jei spec. dalyje nurodyta, kad ši sąlyga taikoma). Jeigu Dalyvis nėra gamintojas, šis reikalavimas įtraukiamas į Dalyvio sutartį su jam prekes gaminsiančiu tiekėju, apie tai informuojant Užsakovą ir pateikiant atitinkamus dokumentus (jei spec. dalyje nurodyta, kad ši sąlyga taikoma).
5.3. Prekių priėmimo metu nustačius jų neatitikimą Sutartyje ir jos priede (-uose) nustatytiems reikalavimams, nedelsiant kviečiami Dalyvio atstovai, kuriems dalyvaujant surašomas aktas, prekės nepriimamos, o Dalyviui taikoma sutartinė atsakomybė, jeigu prekių pristatymo terminas jau pasibaigęs.
5.4. Tuo atveju, kai konfliktas dėl prekių kokybės ir jų atitikimo Sutartyje ir jos priede (-uose) nustatytiems reikalavimams negali būti išspręstas Sutarties Šalių susitarimu, Šalys turi teisę kviesti nepriklausomus ekspertus. Visas su ekspertų darbu susijusias išlaidas padengia Šalis, kurios nenaudai priimtas ekspertų sprendimas.
5.5. Užsakovui, vadovaujantis Sutarties Bendrosios dalies 4.2 punktu, nusprendus prekėms atlikti laboratorinius bandymus / testavimą, iš pasirinktos prekių partijos (siuntos), dalyvaujant Dalyvio atstovui, pasirenkamas Sutarties Specialioje dalyje nurodytas prekių kiekis, kurių atitikimas reikalavimams, nustatytiems Sutartyje ir jos priede (-uose) bus tikrinamas (jei spec. dalyje nurodyta, kad ši sąlyga taikoma).
5.6. Jeigu laboratorinių bandymų / testavimo metu patikrinus prekių atitikimą reikalavimams, nustatytiems Sutartyje ir jos priede (-uose), nustatoma, kad prekės jų neatitinka, jos nepriimamos, likusios prekės (partija ir/ar siunta) grąžinamos Dalyviui. Už prekes neapmokama bei laikoma, kad prekės nebuvo pristatytos, o Dalyviui taikomos Sutarties Bendrosios dalies 11.1 punkte numatytos sankcijos. Nustačius prekių neatitikimą Sutartyje ir jos priede (-uose) nustatytiems reikalavimams, už bandymams panaudotas prekes neapmokama, o Dalyvis turi apmokėti laboratorinių bandymų / testavimo išlaidas bei sumokėti Užsakovui 10 (dešimties) % dydžio nuo išbrokuotos partijos kainos be PVM Šalių iš anksto sutartus minimalius nuostolius, kurie skirti atlyginti Užsakovo patirtas administracines išlaidas, organizuojant prekių laboratorinių bandymų / testavimo procedūras. Tokiu atveju Dalyvis privalo vietoj nepriimtų prekių, neatitinkančių Sutartyje ir jos priede (-uose) nustatytiems reikalavimams, pristatyti naujas, Sutarties ir jos priede (-uose) nustatytus reikalavimus atitinkančias prekes.
5.7. Jeigu laboratorinių bandymų / testavimo metu patikrinus prekių atitikimą reikalavimams, nustatytiems Sutartyje ir jos priede (-uose), nustatoma, kad prekės juos atitinka, Užsakovas apmoka laboratorinių bandymų / testavimo išlaidas, o Dalyvis turi laboratoriniams bandymams / testavimui panaudotas prekes pakeisti Užsakovui naujomis prekėmis be papildomo apmokėjimo.

6. Prekės kokybės garantija (taikoma valstybės užsakymo II-III etapui)
6.1. Prekėms suteikiamas Sutarties Specialiojoje dalyje (arba Sutarties priede) nurodytas kokybės garantijos/tinkamumo naudoti terminas.
6.2. Kokybės garantijos/tinkamumo naudoti termino metu Dalyvis privalo ne vėliau kaip per Sutarties Specialiojoje dalyje nustatytą terminą savo sąskaita vietoj prekės su trūkumais pateikti kitą lygiavertę prekę (prekė neprivalo būti identiška perkamai prekei, tačiau turi galėti vykdyti funkcijas, kurių vykdymui skirta pagal Sutartį perkama prekė) kuria būtų galima naudotis prekės įsigytos pagal šią Sutartį trūkumų šalinimo laikotarpiu, atitinkančia šioje Sutartyje ir jos priede (-uose) nustatytus reikalavimus (jei spec. dalyje nurodyta, kad ši sąlyga taikoma).
6.3. Kokybės garantijos termino metu Dalyvis privalo ne vėliau kaip per Sutarties Specialiojoje dalyje nustatytą terminą savo sąskaita pašalinti prekių trūkumus arba, nepavykus jų pašalinti, prekę su trūkumais savo sąskaita pakeisti nauja, atitinkančia šioje Sutartyje ir jos priede (-uose) nustatytus reikalavimus bei kompensuoti Užsakovo patirtus nuostolius (jeigu tokių buvo)/Tinkamumo naudoti termino metu Dalyvis privalo ne vėliau kaip per Sutarties Specialiojoje dalyje nustatytą terminą savo sąskaita pakeisti prekes atitinkančiomis šioje Sutartyje ir jos priede (-uose) nustatytiems reikalavimams bei kompensuoti Mokėtojo patirtus nuostolius (jeigu tokių buvo). 
6.4. Apie kokybės garantijos termino metu pastebėtus prekių trūkumus Mokėtojas arba Gavėjas informuoja Užsakovą. Užsakovas remdamasis Mokėtojo ar Gavėjo pateikta informacija turi teisę raštu (paštu, el. paštu ar kt.) pareikšti pretenziją dėl prekių kokybės. Pretenziją galima pateikti viso kokybės garantijos termino galiojimo metu.
6.5. Užsakovas prekių kokybės garantijos termino metu gali nuspręsti atlikti laboratorinius bandymus / testavimą iš pasirinktos prekių siuntos arba kiekvienos partijos (jeigu siuntą sudaro kelios partijos), dalyvaujant Dalyvio atstovui, pasirenkant Sutarties Specialiojoje dalyje nurodytą prekių kiekį, kurių atitikimas reikalavimams, nustatytiems Sutartyje ir jos priede (-uose) bus tikrinamas. Tuo atveju, kai gauti laboratorinių bandymų / testavimo rezultatai neatitinka Sutarties ir jos priede (-uose) prekėms nustatytų reikalavimų, brokuojama visa pristatyta prekių siunta/partija ir laboratorinių bandymų / testavimo išlaidas, apmoka Dalyvis. Nustatytų reikalavimų neatitinkančių prekių pakeitimas kokybiškomis vykdomas pagal Sutarties Bendrosios dalies 6.3 punkto nuostatas (jei spec. dalyje nurodyta, kad ši sąlyga taikoma).
6.6. Jeigu prekė pakeičiama nauja, jai suteikiamas toks pats Sutarties Specialiojoje dalyje nurodytas garantinis terminas, kuris skaičiuojamas nuo dokumento, patvirtinančio naujos prekės perdavimą-priėmimą, pasirašymo dienos. 
6.7. Prekių, kuriomis Mokėtojas ar Gavėjas negalėjo naudotis trūkumų šalinimo metu, kokybės garantijos terminas pratęsiamas laikotarpiu, kuris yra lygus prekės trūkumų šalinimo laikotarpiui.
6.8. Sutarties Specialiojoje dalyje (arba Sutarties priede) nurodyta kokybės garantija netaikoma, jeigu Dalyvis įrodys, kad prekių trūkumai atsirado dėl neteisingo ar netinkamo elgesio su prekėmis arba trečiųjų asmenų veiklos, arba nenugalimos jėgos.

7. Nenugalimos jėgos (force majeure) aplinkybės.
7.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą, jeigu įrodo, kad tai įvyko dėl neįprastų aplinkybių, kurių Šalys negalėjo kontroliuoti ir protingai numatyti, bei užkirsti kelio šių aplinkybių ar jų pasekmių atsiradimui. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 str. ir Atleidimo nuo atsakomybės esant nenugalimos jėgos (force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840. Nustatydamos nenugalimos jėgos aplinkybes Šalys vadovaujasi Lietuvos Respublikos Vyriausybės 1997 kovo 13 d. nutarimu Nr. 222 „Dėl nenugalimos jėgos (force majeure) aplinkybes liudijančių pažymų išdavimo tvarkos patvirtinimo“ ar jį pakeičiančiais norminiais teisės aktais. Esant nenugalimos jėgos aplinkybėms Sutarties Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.
7.2. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 10 (dešimt) darbo dienų nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.

8. Kodifikavimas (taikoma valstybės užsakymo II etapui)
8.1. Per 5 (penkias) dienas po Sutarties įsigaliojimo Dalyvis  privalo pateikti Užsakovui jo nurodytu adresu pasirašytos Sutarties kopiją ir perkamoms prekėms identifikuoti reikalingus duomenis pagal šios Sutarties priede pateiktas formas „Kodifikuotinų materialinių vertybių sąrašas“ ir „Informacija apie gamintoją ir tiekėją“. Dalyvis turi pateikti užpildytas ir pasirašytas formas elektroniniu pavidalu arba popierines jų kopijas (jei spec. dalyje nurodyta, kad ši sąlyga taikoma).
8.2. Užsakovui pareikalavus, Dalyvis privalo per 5 (penkias) dienas nemokamai pateikti kodifikavimui reikalingą papildomą techninę dokumentaciją (pvz. technines charakteristikas, brėžinius, nuotraukas, katalogus, nuorodas ir pan.)

9. Sutarties nutraukimas
9.1. Ši Sutartis gali būti nutraukta:
9.1.1. raštišku Šalių susitarimu; 
9.1.2. nenugalimos jėgos aplinkybėms užtrukus ilgiau nei Sutarties Specialiojoje dalyje nurodytą dienų skaičių (priklausomai nuo Sutarties vykdymo specifikos, konkretus terminas nurodomas Sutarties Specialiojoje dalyje gali būti nuo 14 iki 60 dienų) ir abiem Šalims nesudarius susitarimų dėl šios Sutarties pakeitimo, leidžiančių Šalims toliau vykdyti savo įsipareigojimus, kiekviena Sutarties šalis gali vienašališkai nutraukti Sutartį, pranešant apie tai kitai Sutarties šaliai raštu ne vėliau kaip prieš 7 (septynias) dienas.
9.2. Užsakovas, ne vėliau kaip prieš 7 (septynias) dienas (jei spec. dalyje nenurodytas kitas terminas) raštu informavęs Dalyvį turi teisę vienašališkai nutraukti Sutartį dėl esminio Sutarties pažeidimo. Esminiu Sutarties pažeidimu laikoma, jeigu:
9.2.1. Dalyvis vėluoja pristatyti prekes Sutarties Specialiojoje dalyje nurodytu terminu; 
9.2.2. Dalyvis nevykdo (ar informuoja, kad negalės vykdyti) sutartinio įsipareigojimo tiekti prekes;
9.2.3. Dalyvis didina prekių kainas/įkainius, išskyrus Sutarties Bendrosios dalies 2.2 punkte numatytą atvejį;
9.2.4. Dalyvis nevykdo arba netinkamai vykdo Sutarties Bendrosios dalies 6 punkte numatytus garantinius įsipareigojimus;
9.2.5. Dalyvis nevykdo Sutarties Bendrosios dalies 12.4 punkte numatyto įsipareigojimo (jeigu sutarties vykdymas bus užtikrintas laidavimu arba banko garantija);
9.2.6. Dalyvio pateiktos prekės ar jų kokybė neatitinka Sutartyje ir jos priede (-uose) nustatytų reikalavimų;
9.2.7. Dalyvis nustatytu laiku nepateikia avansinio apmokėjimo banko garantijos, kuri galiotų ne mažiau kaip nurodyta Sutarties Bendrosios dalies 4.3 punkte (jeigu pagal sutarties sąlygas numatytas avanso mokėjimas);
9.2.8. Sutarties galiojimo laikotarpiu Dalyvis yra įtraukiamas į Nepatikimų tiekėjų ar Melagingą informaciją pateikusių tiekėjų sąrašus;
9.2.9. Sutarties vykdymo metu paaiškėja, kad Dalyvis ar jo teikiamos prekės ar paslaugos nėra patikimos ir kelia pavojų nacionaliniam saugumui;
9.2.10. Sutarties vykdymo metu paaiškėja Viešųjų pirkimų, atliekamų gynybos ir saugumo srityje, įstatymo 34 straipsnio 1 dalyje numatytos aplinkybės;
9.2.11. Sutarties vykdymo metu paaiškėja, kad Sutartis buvo pakeista pažeidžiant Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašą, patvirtintą Lietuvos Respublikos krašto apsaugos ministro 2024 m. liepos 4 d. įsakymu Nr. V-595 „Dėl Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašo patvirtinimo“.
9.3. Užsakovas, ne vėliau kaip prieš 7 (septynias) dienas (jei  spec. dalyje nenurodytas kitas terminas) raštu informavęs Dalyvį turi teisę vienašališkai nutraukti Sutartį, jeigu Dalyvis yra likviduojamas ar kreipiamasi į teismą dėl bankroto ar restruktūrizavimo bylos iškėlimo, arba jam iškelta bankroto ar restruktūrizavimo byla, arba priimamas sprendimas dėl neteisminės bankroto procedūros pradėjimo.
9.4. Nutraukus sutartį, Dalyvis per 10 (dešimt) dienų nuo Sutarties nutraukimo dienos turi grąžinti Mokėtojui jo sumokėtą avansą (jei toks buvo sumokėtas) už prekes, kurios nebuvo pristatytos. 
10. Ginčų sprendimo tvarka
10.1. Sutartis sudaryta ir turi būti aiškinama pagal Lietuvos Respublikos teisę.
10.2. Visi tarp Sutarties Šalių kilę ginčai ar nesutarimai, susiję su Sutartimi, sprendžiami derybų būdu, o nepavykus taip išspręsti ginčo, jis bus nagrinėjamas Lietuvos Respublikos teisės aktų nustatyta tvarka Lietuvos Respublikos teismuose pagal Užsakovo buveinės vietą.

11. Atsakomybė
11.1. Pavėlavęs pristatyti prekes per Sutarties Specialiojoje dalyje nurodytą terminą, Dalyvis moka Užsakovui nuo 0,05 iki 0,2 % dydžio (konkretus dydis nurodomas Sutarties Specialiojoje dalyje) nuo nepristatytų prekių kainos be PVM už kiekvieną uždelstą dieną/valandą (taikoma priklausomai nuo to, kaip įsipareigojimo terminas (dienomis ar valandomis) yra skaičiuojamas Sutarties specialiojoje dalyje) Šalių iš anksto sutartus minimalius nuostolius, kurių sumokėjimas neatleidžia Dalyvio nuo pareigos atlyginti visus Mokėtojo patirtus nuostolius Dalyviui nevykdant arba netinkamai vykdant Sutartį. Šalių iš anksto sutartus minimalius nuostolius Dalyvis įsipareigoja sumokėti ne vėliau kaip per sąskaitoje faktūroje ar pareikalavime nurodytą terminą.
11.2. Kokybės garantijos termino metu pavėlavęs per Sutarties Specialiojoje dalyje nustatytą terminą įvykdyti Sutarties Bendrosios dalies 6.2 punkte nustatytus įsipareigojimus, Dalyvis moka Užsakovui nuo 0,05 iki 0,2 % dydžio (konkretus dydis nurodomas Sutarties specialiojoje dalyje) nuo prekių, kurioms yra nesuteiktos pakaitinės prekės, kainos/įkainių be PVM už kiekvieną uždelstą dieną/valandą Šalių iš anksto sutartus minimalius nuostolius, kurių sumokėjimas neatleidžia Dalyvio nuo pareigos atlyginti visus Mokėtojo patirtus nuostolius Dalyviui nevykdant arba netinkamai vykdant savo įsipareigojimus, susijusius su prekių garantija/tinkamumo naudoti terminu.
11.3. Garantinio/tinkamumo naudoti termino metu pavėlavęs per Sutarties Specialiojoje dalyje nustatytą terminą įvykdyti Sutarties Bendrosios dalies 6.3 punkte nustatytus įsipareigojimus, Dalyvis moka Užsakovui nuo 0,05 iki 0,2 % dydžio (konkretus dydis nurodomas Sutarties Specialiojoje dalyje) nuo prekių, kurių trūkumai nepašalinti, ar prekių, kurios yra nepakeistos, kainos be PVM už kiekvieną uždelstą dieną/valandą Šalių iš anksto sutartus minimalius nuostolius, kurių sumokėjimas neatleidžia Dalyvio nuo pareigos atlyginti visus Mokėtojo patirtus nuostolius Dalyviui nevykdant arba netinkamai vykdant savo įsipareigojimus, susijusius su prekių garantija/tinkamumo naudoti terminu.
11.4. Nutraukus Sutartį dėl Sutarties Bendrosios dalies 9.2.1, 9.2.2, 9.2.3, 9.2.5, 9.2.6, 9.2.7, 9.3 punktuose ar kitų Sutarties Specialiojoje dalyje išvardintų priežasčių, Dalyvis per 14 (keturiolika) dienų (skaičiuojant nuo Sutarties nutraukimo dienos) turi sumokėti Užsakovui ne mažiau kaip 5-7 % Sutarties kainos be PVM (arba bendros pasiūlymo kainos be PVM, arba bendros užsakymo kainos be PVM) (konkretus procentinis dydis arba konkreti fiksuota suma nurodoma Sutarties Specialiojoje dalyje) Šalių iš anksto sutartų minimalių nuostolių, bet ne daugiau kaip visų pagal šią Sutartį neįvykdytų įsipareigojimų kainos be PVM. Šalių iš anksto sutartų minimalių nuostolių sumokėjimas neatleidžia Dalyvio nuo pareigos atlyginti visus Mokėtojo patirtus nuostolius, Dalyviui nevykdant ar netinkamai vykdant sutartį. Šalių iš anksto sutartus minimalius nuostolius Dalyvis įsipareigoja sumokėti ne vėliau kaip per sąskaitoje faktūroje ar pareikalavime nurodytą terminą.
11.5. Nutraukus Sutartį dėl Sutarties Bendrosios dalies 9.2.4 punkte nurodytos priežasties, Dalyvis per 7 (septynias) dienas (skaičiuojant nuo Sutarties nutraukimo dienos) turi sumokėti Mokėtojui prekių su trūkumais įsigijimo kainos be PVM dydžio Šalių iš anksto sutartus minimalius nuostolius, bet ne daugiau kaip visų pagal šią Sutartį neįvykdytų įsipareigojimų kainos be PVM. Šalių iš anksto sutartų minimalių nuostolių sumokėjimas neatleidžia Dalyvio nuo pareigos atlyginti visus Mokėtojo patirtus nuostolius, Dalyviui nevykdant ar netinkamai vykdant Sutartį. 
11.6. Kiti sutartinės atsakomybės taikymo Dalyviui atvejai nurodyti Sutarties Specialiojoje dalyje.
11.7. Vadovaujantis Lietuvos Respublikos civilinio kodekso 6.253 str. 1 ir 3 dalimis, finansavimo vėlavimas iš biudžeto yra sąlyga visiškai atleidžianti nuo civilinės atsakomybės ir palūkanų mokėjimo Dalyviui už pavėluotą atsiskaitymą.

12. Sutarties galiojimas
12.1. Sutartis įsigalioja abiem Šalims ją pasirašius ir Dalyviui pateikus Užsakovui Sutarties įvykdymo užtikrinimo banko garantiją ar draudimo bendrovės laidavimo raštą (Sutarties įsigaliojimo kai pateikiamas užtikrinimas sąlyga taikoma, jeigu Sutarties spec. dalyje nurodyta, kad Sutarties vykdymas bus užtikrintas laidavimu arba banko garantija), užtikrinantį Sutarties Bendrosios dalies 11.4 punkte nurodytos sumos sumokėjimą. Banko garantijoje ar draudimo bendrovės laidavimo rašte garantas/laiduotojas turi įsipareigoti Užsakovui sumokėti Sutarties Bendrosios dalies 11.4 punkte nurodytą sumą Užsakovui nutraukus Sutartį dėl bent vienos iš 9.2.1 -9.2.7, 9.3 punktuose ar kitų Sutarties Specialiojoje dalyje išvardintų priežasčių. Banko garantijos ar laidavimo raštas, kuriame nurodoma, kad garantas ar laiduotojas atsako tik už tiesioginių nuostolių atlyginimą nebus priimamas, kadangi turi būti įsipareigojama atlyginti konkrečią Sutarties įvykdymo užtikrinimo sumą, nurodytą Sutarties 11.4 punkte.
12.2. Garantas/laiduotojas turi neatšaukiamai ir besąlygiškai įsipareigoti ne vėliau kaip per 14 (keturiolika) dienų nuo raštiško pranešimo, patvirtinančio Sutarties nutraukimą dėl Sutartyje numatytų pagrindų esant Dalyvio kaltei, įvykdyti prievolę ir sumokėti įsipareigotą sumą, pinigus pervedant į Užsakovo sąskaitą.
12.3. Dalyvis ne vėliau kaip per 7 (septynias) darbo dienas po Sutarties pasirašymo pateikia Užsakovui Sutarties Bendrosios dalies 12.1 punkte nurodytą Sutarties įvykdymo užtikrinimo banko garantiją arba draudimo bendrovės laidavimo raštą, kuris galiotų dviem mėnesiais ilgiau nei Sutarties Specialiojoje dalyje nurodytas prekių tiekimo terminas ar Sutarties galiojimo terminas. Jeigu Dalyvis vėluoja per šiame punkte nurodytą terminą pateikti Sutarties įvykdymo užtikrinimo banko garantiją arba draudimo bendrovės laidavimo raštą, prekių pristatymo terminai pradedami skaičiuoti praėjus šiame punkte nurodytam 7 (septynių) darbo dienų terminui (nebent Sutarties specialiojoje dalyje nurodyta kitaip). Dalyvis taip pat turi pateikti patvirtinimą iš draudimo bendrovės (apmokėjimą įrodantį dokumentą ar pan.), kad laidavimo raštas yra galiojantis. Sutarties įvykdymo užtikrinimo banko garantijoje arba draudimo bendrovės laidavimo rašte nurodytos sumos sumokėjimas neturi būti siejamas su visišku Užsakovo patirtų nuostolių atlyginimu ir neatleidžia Dalyvio nuo pareigos juos atlyginti pilnai. 
12.4. Jei Sutarties vykdymo metu sutarties įvykdymo užtikrinimą išdavęs juridinis asmuo (bankas ar draudimo bendrovė) negali vykdyti savo įsipareigojimų (sustabdoma veikla, paskelbiamas moratoriumas ir pan.), Dalyvis per 10 (dešimt) dienų pateikia naują Sutarties vykdymo užtikrinimą, tokiomis pačiomis sąlygomis kaip ir ankstesnysis. Jei Dalyvis nepateikia naujo Sutarties įvykdymo užtikrinimo, Užsakovas turi teisę nutraukti Sutartį, Sutarties Bendrosios dalies 9.2.5 punkte nustatyta tvarka.
12.5. Sutarties įvykdymo užtikrinimas grąžinamas per 10 (dešimt) dienų nuo šio užtikrinimo galiojimo termino pabaigos Dalyviui pateikus raštišką prašymą.
12.6. Sutarties sąlygos Sutarties galiojimo laikotarpiu negali būti keičiamos, išskyrus atvejus, kai pakeitimas yra galimas vadovaujantis Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašu, patvirtintu Lietuvos Respublikos krašto apsaugos ministro 2024 m. liepos 4 d. įsakymu Nr. V-595 „Dėl Valstybės užsakymų gynybos ir saugumo technologijoms vystyti inicijavimo ir vykdymo tvarkos aprašo patvirtinimo“ ir derybų rezultatais. 
12.7. Sutarties galiojimo metu Šalims pastebėjus techninio apsirikimo, rašybos klaidų (netinkamai perkeltos nuostatos iš pasiūlymo ar pirkimo sąlygų ir kt.), pasikeitus Sutartyje nurodytiems už Sutarties vykdymą atsakingiems asmenims ar Sutarties Šalių rekvizitams, Sutarties Šalys raštišku susitarimu gali patikslinti Sutarties sąlygas. Toks Sutarties sąlygų patikslinimas nebus laikomas Sutarties sąlygų keitimu. 
12.8. Sutartis gali būti pratęsta Sutarties Specialiojoje dalyje nustatytomis sąlygomis.
12.9. Esant poreikiui, Užsakovas turi teisę įsigyti Sutartyje ir jos prieduose nenurodytų, tačiau su pirkimo objektu susijusių prekių neviršijant 10 (dešimt) procentų Sutarties Specialiosios dalies 2 punkte nurodytos maksimalios Sutarties kainos/bendros pasiūlymo kainos. Sutartyje ir jos priede (-uose) nenurodytas, tačiau su pirkimo objektu susijusias prekes Dalyvis gali tiekti tik ne didesnėmis nei užsakymo dieną Dalyvio prekybos vietoje, kataloge ar interneto svetainėje nurodytomis galiojančiomis šių prekių kainomis arba, jei tokios kainos neskelbiamos, Dalyvio pasiūlytomis, konkurencingomis ir rinką atitinkančiomis kainomis. Esant poreikiui įsigyti Sutartyje ir jos priede (-uose) nenurodytų, tačiau su pirkimo objektu susijusių prekių Užsakovas ir Dalyvis sudaro papildomą rašytinį susitarimą, kurio sąlygos privalo būti analogiškos Sutarties sąlygoms, atitinkamai jas pritaikant prie naujai perkamų prekių (jei spec. dalyje nurodyta, kad ši sąlyga taikoma). 
12.10. Sutarties Specialiojoje dalyje numatyta Sutarties galiojimo termino pabaiga nereiškia Šalių prievolių pagal Sutartį pabaigos ir neatleidžia Šalių nuo civilinės atsakomybės už Sutarties pažeidimą.

13. Susirašinėjimas
13.1. Užsakovo ir Dalyvio vienas kitam siunčiami pranešimai lietuvių/anglų (taikoma, jeigu sutartis sudaroma anglų kalba) kalba turi būti raštiški. Šalių vienos kitai siunčiami pranešimai turi būti siunčiami paštu, elektroniniu paštu, arba įteikiami asmeniškai. Pranešimai turi būti siunčiami Sutarties Specialiojoje dalyje Šalių rekvizituose nurodytais adresais, numeriais. Jei siuntėjui reikia gavimo patvirtinimo, jis nurodo tokį reikalavimą pranešime. Jei yra nustatytas atsakymo į raštišką pranešimą gavimo terminas, siuntėjas pranešime turėtų nurodyti reikalavimą patvirtinti raštiško pranešimo gavimą.
13.2. Šalys įsipareigoja ne vėliau kaip per 3 (tris) darbo dienas raštu viena kitai pranešti apie Sutarties Specialiojoje dalyje nurodytų Šalies rekvizitų pasikeitimą. Sutarties Šalis nepranešusi apie savo rekvizitų pasikeitimą laiku, negali reikšti pretenzijų dėl kitos Šalies veiksmų, atliktų vadovaujantis Sutartyje pateiktais Šalies rekvizitais.

14. Informacijos konfidencialumas ir asmens duomenys
14.1. Šalys privalo užtikrinti, kad informacija, kurią jos perduoda viena kitai, bus naudojama tik vykdant Sutartį ir nebus naudojama tokiu būdu, kuris pakenktų informaciją perdavusiai Šaliai. 
14.2. Šalys įsipareigoja užtikrinti visos joms žinomos ir (ar) patikėtos informacijos slaptumą Sutarties galiojimo metu ir pasibaigus Sutarties galiojimo laikotarpiui ar ją nutraukus. 
14.3. Dalyvis įsipareigoja be Užsakovo išankstinio rašytinio sutikimo nenaudoti Užsakovo jam pateiktos informacijos nei savo, nei bet kokių trečiųjų asmenų naudai, neatskleisti tokios informacijos kitiems asmenims, išskyrus Lietuvos Respublikos teisės aktuose ir Sutartyje numatytus atvejus.
14.4. Sutartyje ir jos prieduose nurodyti asmens duomenys (vardai, pavardės, pareigos, el. paštas, ar telefono numeris) gali būti naudojami tik nustatant Šalių, Mokėtojo ar Gavėjo atsakingus asmenis už Sutarties vykdymą ir bendrauti Sutarties vykdymo klausimais. Jei Sutarties vykdymo metu yra tvarkomi kokie nors papildomi asmens duomenys, šie duomenys ir jų tvarkymo tikslas yra įvardinami Sutarties specialiosios dalies 9 punkte.
14.5. Sutarties Šalys užtikrina, kad su asmens duomenimis tvarkomais vykdant Sutartį susipažins tik tie asmenys, kuriems tai yra būtina vykdant įsipareigojimus pagal Sutartį. 
14.6. Sutartyje ir jos prieduose nurodyti asmens duomenys be atskiro kitos Šalies sutikimo negali būti perduoti tretiesiems asmenims, išskyrus Dalyvio įvardintus subtiekėjus, Mokėtoją ir Gavėją (jei toks nurodytas), kurie yra pasitelkiami sutarties vykdymui ir tik tais atvejais, kai tai yra būtina Sutarties vykdymui arba tokių duomenų neatskleidimas sukeltų itin didelius sunkumus vykdant Sutartį. Jei subtiekėjas Sutarties Specialiosios dalies numatyta tvarka yra keičiamas, turi būti gautas atskiras kitos Šalies sutikimas dėl duomenų perdavimo. 
14.7. Jei Sutarties vykdymo metu paaiškėja, kad yra tvarkomi asmens duomenys, kurie nėra aptarti Sutarties sąlygose, Sutarties Šalys turi nedelsiant informuoti kitą Šalį dėl tokių duomenų ir išlaikyti šių duomenų konfidencialumą. Nustačius, kad yra tvarkomi Sutartyje nenumatyti asmens duomenys, yra pildomas Sutarties Specialiosios dalies 9 punktas. 
14.8. Visi asmens duomenys, kurie buvo tvarkomi siekiant įvykdyti Sutartyje numatytus įsipareigojimus, gali būti tvarkomi iki to momento, kai pasibaigia Šalių prievolės pagal Sutartį. Gali būti nenaikinami tik tokie asmens duomenys, kurių sunaikinimas reikštų neprotingai dideles laiko ar finansines sąnaudas ar būtų nepateisinamas Sutarties rezultato naudojimo tikslais. 
14.9. Šalys privalo imtis pakankamų techninių ir organizacinių priemonių informacijos saugumui ir konfidencialumui užtikrinti. Apie bet kokį pagal Sutartį tvarkomų asmens duomenų pažeidimą, Šalys viena kitą informuoja per 1 (vieną) darbo dieną. Pranešime apie pažeidimą privalo būti nurodytas pažeidimo pobūdis, galimos pažeidimo pasekmės ir priemonės, kurių buvo imtasi pažeidimo padariniams panaikinti ar sušvelninti.
14.10. Šalys neatlygina viena kitos patirtų išlaidų ir nuostolių dėl asmens duomenų tvarkymo įsipareigojimų pagal šią Sutartį vykdymo.
14.11. Pažeidęs Sutarties Bendrosios dalies 14.3 punkte numatytą įsipareigojimą Dalyvis privalo Užsakovui sumokėti 10 (dešimt) proc. dydžio maksimalios Sutarties vertės/pasiūlymo kainos be PVM Šalių iš anksto sutartų minimalių nuostolių dydžio sumą ir atlyginti kitus dėl tokio pažeidimo padarytus nuostolius.

15. Baigiamosios nuostatos
15.1. Sutartis sudaryta lietuvių/ kalba Sutartis sudaryta vienu egzemplioriumi, kuris pasirašomas kvalifikuotais elektroniniais parašais, ir įsigalioja, kai jį pasirašo abi šalys..
15.2. Šią Sutartį sudaro Sutarties Bendroji ir Specialioji dalys bei Sutarties priedas (-ai). Visi šios Sutarties priedai yra neatskiriama Sutarties dalis. 
15.3. Nė viena iš Šalių neturi teisės perduoti trečiajam asmeniui teisių ir įsipareigojimų pagal šią Sutartį be išankstinio raštiško kitos Šalies sutikimo.
15.4. Pažeidęs šios sutarties dalies 15.3 punkte nurodytą įpareigojimą Dalyvis moka Užsakovui 5 (penkis) proc. maksimalios Sutarties/pasiūlymo kainos be PVM dydžio šalių iš anksto sutartų minimalių nuostolių sumą, jeigu Sutarties specialiojoje dalyje nenustatyta kitaip.
15.5. Dalyvis garantuoja, kad turi visas Sutarties įvykdymui reikalingas licencijas. Dalyvis įsipareigoja atlyginti nuostolius, jeigu būtų pateikta pretenzijų ar iškelta bylų dėl patentų ar licencijų pažeidimų, kylančių iš Sutarties ar padarytų ją vykdant. 
15.6. Sutarties Šalys patvirtina, kad sudarydamos Sutartį neviršijo ir nepažeidė savo kompetencijos (įstatų, nuostatų, statuto, jokio Sutarties Šalies valdymo organo (savininko, steigėjo ar kito kompetentingo subjekto) nutarimo, sprendimo, įsakymo, jokio privalomo teisės akto (taip pat ir lokalinio, individualaus), sandorio, teismo sprendimo (nutarties, nutarimo) ar kt.).
15.7. Sutarties vykdymas gali būti aiškinamas Šalių raštišku sutarimu nekeičiant Sutarties sąlygų.
15.8. Subtiekėjo (-ų)/subteikėjo pavadinimas, jo (-ų) vykdomų sutartinių įsipareigojimų dalis yra nurodyti Sutarties Specialiojoje dalyje.
15.9. Sutarties vykdymo metu Sutartyje nurodytas (-i) subtiekėjas (-ai)/subteikėjas (-ai) gali būti keičiamas (-i) kitu (-ais) subtiekėju (-ais)/subteikėju (-ais) dėl objektyvių aplinkybių, kurių Dalyviui nebuvo galima numatyti paraiškos/pasiūlymo pateikimo momentu. Sutartyje nustatyto subtiekėjo (-ų)/ subteikėjo (-ų) keitimas kitu galimas tik iš anksto raštu suderinus su Užsakovu.  Prašymas dėl Sutartyje nustatyto subtiekėjo (ų)/ subteikėjo (-ų) keitimo kitu Užsakovui pateikiamas raštu, nurodant tokio keitimo priežastis, kartu pateikiant pagrindžiančius dokumentus, kad naujas subtiekėjas (-ai)/subteikėjas (ai) atitinka visus subtiekėjui (-ams)/subteikėjui (-ams)  viešojo pirkimo, kurio pagrindu pasirašyta ši Sutartis, dokumentuose nustatytus reikalavimus, o Dalyvis dėl subtiekėjo pasikeitimo neprarado pirkimo dokumentuose nustatytos minimalios kvalifikacijos. Sutartyje nustatyto subtiekėjo (-ų)/subteikėjo (-ų) pakeitimas kitu subtiekėju (-ais)/ subteikėju (-ais) įforminamas rašytiniu Sutarties pakeitimu (taikoma, jei Pardavėjas juos numato pasitelkti).
15.10. Dalyvio paskirtas asmuo/asmenys, kurie atstovauja Dalyviui, priiminėja ir tvirtina Užsakovo teikiamus prekių užsakymus, tiekiamų prekių sąmatą, dalyvauja susitikimuose su Užsakovu ir atlieka kitus veiksmus, būtinus tinkamam šios Sutarties vykdymui yra nurodyti Sutarties Specialiojoje dalyje. 
15.11. Užsakovo paskirti asmuo/asmenys, kurie atstovauja Užsakovui, teikia Dalyviui prekių užsakymus, prekių sąmatą, dalyvauja susitikimuose su Dalyviu ir atlieka kitus veiksmus, būtinus tinkamam šios Sutarties vykdymui, yra nurodyti Sutarties Specialiojoje dalyje. 


UŽSAKOVAS					             DALYVIS


Valstybės užsakymo sutarties
x priedas 



VALSTYBĖS UŽSAKYMO REZULTATŲ VERTINIMO TVARKA IR KRITERIJAI


1. Valstybės užsakymo kiekvieno etapo pabaigoje dalyvio pateiktus rezultatus nagrinėja ir vertina, prireikus atlieka bandymus arba testavimą, valstybės užsakymo komisijos pasitelkti ekspertai.
2. Valstybės užsakymo etapo rezultatų vertinimo metu nustatoma Valstybės užsakymo etapo rezultato techninių parametrų atitikimas Techninės užduoties reikalavimams:
2.1. Po I etapo Dalyvio aplinkoje turi būti pademonstruotas Techninę užduotį veikiantis prototipas, apimantis duomenų perdavimo bei duomenų apdorojimo platformų sukūrimą ir jų integravimą su duomenų atvaizdavimo platforma (su nemažiau kaip 5 integruotais skirtingų tipų sensoriais).
2.2. Po II etapo turi būti pademonstruota veikianti sistema, kurioje valdomi sensoriai integruoti į sistemą (nacionalinis lygmuo);
2.3. Po III etapo turi būti pademonstruotos veikiančios sąsajos su OESKS bei Sąjungininkų duomenų perdavimo platformomis.
3. Atlikusi vertinimą, komisija pateikia išvadą dėl kito etapo vykdymo tikslingumo. Po I etapo komisija priima sprendimą, atsižvelgdama į I etapo vykdymo eigą ir rezultatus, priima pagrįstą sprendimą su kuriuo dalyviu bus tęsiami kiti etapai.
4. Valstybės užsakymo I ir II etapų rezultatai vertinami vadovaujantis šiais kriterijais:

	Eil. Nr.
	Kriterijus
	Kriterijaus aprašymas
	Atitikties įrodymas
	Kriterijaus lyginamasis svoris (%)

	1.
	Funkcinių ir techninių reikalavimų pasiekimas
	Vertinamas konkretaus etapo sukurto sprendimo atitikmuo funkciniams ir techniniams parametrams, kokia dalis vertinamo etapo realizuota, ištestuota ir testavimo rezultatai
	Techninių rodiklių matavimo ataskaitos
Dalyvio gamyklinio testavimo protokolas
	45 %

	2.
	Sprendimo veikimo patikimumas ir technologinis brandumas
	Vertinamas konkretaus etapo sukurto sprendimo stabilumas bendro Užsakovo ir Dalyvio testavimo metu, kibernetinis saugumas, technologinis brandumas (po I etapo pasiektas 7 TRL, po II etapo 9 TRL) 
	Užsakovo ir dalyvio bendro testavimo lauko sąlygomis protokolas
Audito žurnalų išrašas
	35 %

	3.
	Pasirengimas kitam vystymo / įdiegimo etapui
	Vertinamos realios techninės ir organizacinės prielaidos pereiti į kitą etapą: dokumentacija, architektūra, diegimo pakartojamumas, komponentų prieinamumas, nustatytų trūkumų pašalinimo planas
	Techninės ir projektinės dokumentacijos paketas
Programinio kodo saugyklos ir įdiegimo instrukcijos
Korekcinis veiksmų planas identifikuotiems trūkumams
	20 %



______________________


Valstybės užsakymo sutarties
3 priedas

(Perdavimo-priėmimo akto forma)

VALSTYBĖS UŽSAKYMO „MAŽOSIOS ORO GYNYBOS SISTEMOS (MOGS) IŠVYSTYMAS“ [nurodyti etapą] REZULTATO PRIĖMIMO-PERDAVIMO AKTAS

20[…] m. […] […] d.
Vilnius

[Užsakovo pavadinimas], juridinio asmens kodas: [ ... ], buveinės adresas: [ ... ] duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama [pareigos, vardas, pavardė], veikiančio(-ios) pagal įstaigos [nuostatus/ įstatus], priima, 
o 
[Dalyvio pavadinimas], juridinio asmens kodas: [ ... ], buveinės adresas: [ ... ] duomenys apie įstaigą kaupiami ir saugomi Lietuvos Respublikos juridinių asmenų registre, atstovaujama [pareigos, vardas, pavardė], veikiančio(s) pagal įstaigos [nuostatus/ įstatus/įgaliojimą], perduoda

[Nurodomos perduodamos prekės/paslaugos, kita aktuali informacija]

Šiuo aktu šalys patvirtina, kad neturi viena kitai pretenzijų dėl sutartyje numatytų įsipareigojimų vykdymo. Šis pareiškimas neapima atvejų, kai valstybės užsakymo rezultato(-ų) priėmimo-perdavimo metu negalima pastebėti jų trūkumų.

Aktas sudarytas vienu egzemplioriumi, kuris pasirašomas kvalifikuotais elektroniniais parašais, ir įsigalioja, kai jį pasirašo abi Šalys.

UŽSAKOVAS					DALYVIS
_____________________

